text:
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
Ŵafilipi 2:1-30
2 Ntheura, usange pali chikhwimisko chilichose mwa Khristu, usange pali chipembuzgo cha chitemwa, usange pali umoza wa mzimu, usange pali mtima wachitemwa ndiposo chiwuravi,2 chitani nthena kuti niŵe na chimwemwe chikuru, pakulongora kuti muli na maghanoghano ghakuyana, chitemwa chakuyana, ndipo mukukolerana chomene* na kuŵa na maghanoghano ghamoza.+3 Lekani kuchita kanthu chifukwa cha mphindano+ panji chifukwa cha kujiwona,+ kweni muŵe ŵakujiyuyura na kuwona ŵanyinu kuti ŵakumuluskani.+4 Kulaŵiska pa ivyo imwe mukukhumba pera yayi,+ kweniso ivyo ŵanyinu ŵakukhumba.+5 Muŵenge na maghanoghano agha, agho Khristu Yesu nayo wakaŵa nagho.+6 Nangauli wakaŵa nga ni Chiuta,+ wakaghanaghanapo yayi kuti wapoke mazaza gha Chiuta kuti wayane nayo.+7 Ndimo wakachitira yayi, kweni wakajikhutura na kuŵa nga muzga+ ndipo wakayana na ŵanthu.+8 Kuluska apa, wakati wayana na munthu, wakajiyuyura ndipo wakapulikira m’paka nyifwa,+ nyifwa ya pa khuni lakusuzgikirapo.*+9 Pa chifukwa ichi, Chiuta wakamukwezga pa malo ghapachanya+ na kumupa zina ilo lili pachanya pa zina linyake lililose,+10 mwakuti mu zina la Yesu, khongono lililose lijikame, la ŵakuchanya na ŵa pa charu chapasi ndiposo la awo ŵali kusi ku charu.+11 Ndipo lulimi lulilose luzomere pakweru kuti Yesu Khristu ni Fumu,+ kuti Chiuta Adada wachindikike.12 Ntheura ŵakutemweka, umo mwaŵira ŵakupulikira nyengo zose, para nilipo pera yayi, kweni chomene sono apo ine kulije, lutilirani kopa na kutenthema kuti musange chiponosko chinu.13 Pakuti Chiuta, chifukwa cha khumbo lake liwemi, ndiyo wakumuchiskani, wakumupani khumbo kweniso nkhongono kuti muchite vyose ivyo wakukhumba.14 Lutilirani kuchita vinthu vyose kwambura kudinginyika+ na kukwesana,+15 mwakuti muŵe ŵambura kafukwa na ŵambura mulandu, ŵana ŵa Chiuta+ ŵambura kalema pakati pa muwiro uwu wakubendera na wakunyongoloka,+ pakati pa uwo mukuŵala nga ni miliko mu charu,+16 ŵakukoleska mazgu gha umoyo.+ Mwakuti nizakaŵe na chifukwa chakukondwera mu zuŵa la Khristu, pakuwona kuti nkhachimbira pawaka yayi nesi kufukafuka pawaka.17 Nangauli nkhujipeleka nga ni sembe ya chakumwa+ iyo yikupungulika pa sembe+ ndiposo pa uteŵeti wakupatulika, ivyo namwe mukuchita pakuŵa na chipulikano, nkhukondwa na kusekelera pamoza na imwe mose.18 Mwakuyana waka, namwe mukondwenge na kusekelera pamoza na ine.19 Nkhugomezga mwa Fumu Yesu kutuma Timote+ kwa imwe sonosono, mwakuti nikhozgeke para napulika vya imwe.20 Pakuti nilije munyake uyo wali na maghanoghano ghakuyana na ghake, uyo wazamupwelelera nadi vya imwe.21 Chifukwa ŵanyake wose ŵakupenja vyakukhumba vyawo, vya Yesu Khristu yayi.22 Kweni mukumanya ukaboni uwo wakalongora, kuti nga ni mwana na wiske,+ wakateŵetera pamoza na ine pakupharazga makani ghawemi.23 Ntheura, uyu ndiyo nkhugomezga kumutumirani mwaluŵiro, usange nawona umo vinthu vyaŵira kwa ine.24 Nkhugomezga mu Fumu kuti nane nizenge sonosono.+25 Kweni sono, nkhuwona kuti ntchakwenelera kumutumirani Epafurodito, uyo ni mubali wane na wantchito munyane na msilikari munyane, kweni ni thenga linu na muteŵeti wane wakunovwira pa ivyo nkhusoŵa.+26 Pakuti wakukhumba chomene kumuwonani imwe mose, ndipo wakusuzgika maghanoghano chifukwa mukapulika kuti wakalwara.27 Wakalwara nadi, wakakhala pachoko kufwa. Kweni Chiuta wakamuchitira lusungu, iyo pera yayi kweni na ine wuwo kuti nileke kuŵa na chitima pa chitima chinyake.28 Ntheura nkhumutuma kwa imwe mwaluŵiro chomene, mwakuti para mwamuwona, musekelereso ndipo ine nane chitima chichepeko.29 Ntheura mupokelerani umo mukuchitira mu Fumu na chimwemwe chose, ndipo lutilirani kuwona ŵanthu ŵanthena kuŵa ŵakutemweka chomene.+30 Pakuti wakaŵa pafupi kufwa chifukwa cha mulimo wa Khristu.* Wakaŵika umoyo wake pangozi, mwakuti waniteŵetere m’malo mwa imwe, apo imwe kukaŵavya.+


c: text/html

text:
MUTU 72
Yesu Wakatuma Ŵasambiri 70 Kukapharazga
YESU WAKASORA ŴASAMBIRI 70, WAKAŴATUMA KUKAPHARAZGA
Kukaŵa kuumaliro wa 32 C.E., ndipo pakajumpha vyaka vitatu kufuma apo Yesu wakabatizikira. Iyo na ŵasambiri ŵake ŵakaŵapo pa Chiphikiro cha Mahema ku Yerusalemu. Ŵakwenera kuti ŵakaŵa ŵachali kufupi na Yerusalemu. (Luka 10:38; Yohane 11:1) Nakuti mu myezi 6 iyo yikakhalako kuti wafwe, Yesu wakapharazganga mu Yudeya panji ku sirya linyake la Mlonga wa Yorodani mu chigaŵa cha Pereya. Mu vigaŵa ivi namo wakakhumbanga kupharazgamo.
Kumasinda, Paska la mu 30 C.E. likati lajumpha, Yesu wakamara myezi yinandiko kupharazga mu Yudeya na kwenda mu Samariya. Kufuma apo, Ŵayuda ku Yerusalemu ŵakakhumbanga kumukoma pa Paska mu 31 C.E. Pakati pajumpha chaka chimoza na hafu, Yesu wakapharazga chomene kumpoto kwa Galileya. Pa nyengo yira, ŵanthu ŵanandi ŵakazgoka ŵasambiri ŵake. Mu Galileya, Yesu wakasambizga ŵapositole ŵake na kuŵatuma kuti ŵakapharazgenge. Wakaŵaphalira kuti, “Mupharazgenge kuti: ‘Ufumu wakuchanya waneng’enera.’” (Mateyu 10:5-7) Sono Yesu wakanozga upharazgi wapadera mu Yudeya.
Apo wakambanga upharazgi wapadera uwu, Yesu wakasora ŵasambiri 70 na kuŵatuma ŵaŵiriŵaŵiri. Ntheura pakaŵa magulu 35 gha ŵapharazgi ŵa Ufumu mu chigaŵa ichi. ‘Vuna yikaŵa yinandi chomene, kweni ŵantchito ŵakaŵa ŵachoko.’ (Luka 10:2) Ŵapharazgi aŵa ŵakadangira mu malo agho Yesu wakakhumbanga kuyako. Ŵasambiri 70 aŵa ŵakapika mazaza kuchizga ŵalwari na kupharazgira ŵanthu uthenga uwo Yesu wakapharazganga.
Ŵasambiri aŵa ŵakeneranga kusambizga mu masunagoge pera yayi. Yesu wakaŵaphalira kuti ŵalutenge mu nyumba za ŵanthu. Wakati: “Nyumba yiliyose iyo mwamunjiramo, pakwamba mukati: ‘Mtende uŵe mu nyumba iyi.’ Ndipo usange muli munthu wakutemwa mtende, mtende winu wamuŵa pa iyo.” Kasi uthenga wawo ukaŵa wakuti wuli? Yesu wakati: ‘Mukaŵaphalire kuti: “Ufumu wa Chiuta waneng’enera.”’—Luka 10:5-9.
Ivyo Yesu wakaphalira ŵasambiri 70 aŵa vikayananga waka na ivyo wakaphalira ŵapositole 12 apo wakaŵatuma kukapharazga mu Galileya chaka chimoza kumasinda. Wakaŵaphalira kuti ni wose yayi awo ŵamuŵapokelera makora. Kweni ivyo ŵamuchita, vyamovwira awo ŵapokelera uthenga wawo kuti para kunthazi Yesu wazakiza, ŵazakaŵe ŵakunozgeka kukumana nayo na kusambira kwa iyo.
Nyengo yichoko waka, magulu 35 gha ŵapharazgi ŵa Ufumu ghakawelera kwa Yesu. Ŵakaphalira Yesu mwakukondwa kuti: “Fumu, na viŵanda wuwo vikatipulikira mu zina linu.” Nkhani iyi yikamukondweska chomene Yesu, ntheura wakati: “Nkhuwona Satana wawa kale nga ni leza kufuma kuchanya. Wonani, namupani mazaza ghakukandira pasi njoka na ŵakalizga.”—Luka 10:17-19.
Apa Yesu wakasimikizgira ŵasambiri ŵake kuti ŵazamuchita vinthu vikuru. Ŵazamuŵa nga ŵakukandira pasi njoka na ŵakalizga. Kweniso ivyo wakayowoya vikaŵawovwira kugomezga kuti munthazi Satana wazamuwa kufuma kuchanya. Yesu wakaŵawovwiraso ŵasambiri 70 ŵara kumanya icho ntchakuzirwa chomene. Wakati: “Lekani kusekelera chifukwa chakuti mizimu yikumupulikirani, kweni sekelerani chifukwa chakuti mazina ghinu ghalembeka kuchanya.”—Luka 10:20.
Yesu wakakondwa chomene ndipo wakalumba Ŵadada ŵake pakweru chifukwa cha kuzomerezga ŵateŵeti ŵake ŵakujiyuyura aŵa kuchita milimo yankhongono. Yesu wakang’anamukira ku ŵasambiri ŵake, wakaŵaphalira kuti: “Ŵakukondwa mbanthu awo maso ghawo ghakuwona vinthu ivyo imwe mukuwona. Pakuti nkhumuphalirani kuti, ntchimi zinandi na mathemba ŵakakhumbanga kuwona vinthu ivyo imwe mukuwona kweni ŵakaviwona chara. Ŵakakhumbanga kupulika vinthu ivyo imwe mukupulika kweni ŵakavipulika chara.”—Luka 10:23, 24.
Manyani Vinandi
Chifukwa Wuli Yesu Wakatemwanga Kuyowoya vya Ufumu wa Chiuta?
Yesu wakatemwanga chomene kuyowoya vya Ufumu wa Chiuta kuluska chilichose.

robotstxt: allowed

filter: keep


text: 4 “Pulikani mazgu agha, imwe ng’ombe zanakazi za ku Bashani,Imwe muli pa phiri la Samariya,+Mwaŵanakazi imwe mukulyera ŵakusuzgika+ na kusuzga ŵakavu,Imwe mukuti ku ŵafumu ŵinu: ‘Tipani chakuti timwe!’2 Fumu Yikuru Yehova yalapa na utuŵa wake, yati:‘“Wonani! Mazuŵa ghakwiza pa imwe apo yizamumunyamurani na vyakukoloŵekamo nyama,Ndipo mwaŵanyake mose yizamumunyamurani na mbeja.3 Muzamufumira pa vidolozi vya pa chiliŵa, waliyose apo walazga;Ndipo muzamutayika ku Harimoni,” ndimo wayowoyera Yehova.’4 ‘Zaninge ku Beteli, muzakachite kwananga,+Mwize ku Giligala, muzakachite chomene kwananga!+Namulenji, mwize na sembe zinu,+Na vyakhumi vinu+ pa zuŵa lachitatu.5 Wotchani sembe ya kuwonga ya chingwa chanthukumusi,+Sembe zinu za wanangwa muzipharazge mwakukwezga mazgu!Pakuti ndivyo mukutemwa kuchita, imwe ŵana ŵa Israyeli,’ ndimo yayowoyera Fumu Yikuru Yehova.6 ‘Mu misumbu yinu yose, ine nkhachitiska kuti mu mino ghinu muŵavye chakurya,*Nkhachitiska kuti mu nyumba zinu zose muŵavye chingwa,+Kweni mukawelera chara kwa ine,’+ ndimo wayowoyera Yehova.7 ‘Kweniso nkhamunorani vula myezi yitatu pambere mundakolore;+Nkhalokweska vula mu msumba umoza, kweni mu msumba unyake nkhalokweskamo chara.Vula yikalokwanga ku chigaŵa chimoza cha munda,Kweni ku chigaŵa chinyake cha munda uko kukaŵavya vula kukawomira.8 Ŵanthu ŵa mu misumba yiŵiri panji yitatu ŵakenda penthyapenthya kuluta ku msumba umoza kukamwa maji,+Ndipo ŵakakhorwanga yayi;Kweni mukawelera kwa ine chara,’+ ndimo wayowoyera Yehova.9 ‘Nkhamutimbani na chithukivu chikuru na nthenda ya chuku.+Mukasazgirako minda yinu na minda ya mpheska,Kweni zombe likarya makuni ghinu gha mkuyu na makuni gha maolive,+Nipera mukawelera chara kwa ine,’+ ndimo wayowoyera Yehova.10 ‘Nkhatuma muliri pakati pinu nga uwo ukawa mu Eguputo.+Nkhakoma ŵanyamata+ ŵinu na lupanga na kuphanga mahachi ghinu.+Sungu liheni la mu misasa yinu nkhalikwezgera ku mphuno zinu;+Kweni mukawelera chara kwa ine,’ ndimo wayowoyera Yehova.11 ‘Nkhiza na pharanyiko pakati pinuNga umo Chiuta wakaparanyira Sodomu na Gomora.+Ndipo mukaŵa nga ntchigodo icho ŵaphura pa moto;Kweni mukawelera chara kwa ine,’+ ndimo wayowoyera Yehova.12 Ntheura ivi ndivyo nizamuchitira, iwe Israyeli.Pakuti ivi ndivyo nizamukuchitira,Iwe Israyeli, nozgeka kukumana na Chiuta wako.13 Pakuti wonani, ndiyo wakapanga mapiri+ na kulenga mphepo;+Wakuphalira munthu maghanoghano ghake,Wakuzgora matandakucha kuŵa mdima,+Ndipo wakudyaka pa malo ghapachanya gha charu chapasi;+Yehova, Chiuta wa mawumba ndilo ni zina lake.”


text:
MAZGU GHA CHIUTA MBUSAMBAZI | MASALIMO 135-141
Tili Kupangika Mwakuzizwiska
Davide wakaghanaghaniranga vya uwemi wa Chiuta uwo ukuwoneka mu ivyo wali kulenga. Davide wakateŵetera Yehova na umoyo wake wose.
Davide wakati waghanaghanira chomene vya chilengiwa, wakamba kulumba Yehova:
“Nkhumulumbani chifukwa mu nthowa yakofya nili kupangika mwakuzizwiska”
“Viwangwa vyane vikabisika chara kwa imwe apo nkhapangikanga ku udesi, apo nkhalukikanga kusi chomene kwa charu”
“Maso ghinu ghakaniwona nkhati namba waka kupangika mu nthumbo, viŵaro vyane vyose vikalembeka mu buku linu”


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
9 Pa zuŵa la 24 la mwezi wura, Ŵaisrayeli ŵakawungana. Ŵakaziŵizga kurya, ŵakavwara vigudulu na kujithilira fuvu.+
2 Penepapo ŵa mphapu ya Israyeli ŵakajipatura ku ŵalendo wose,+ ndipo ŵakimilira na kuzomera pakweru zakwananga zawo na maubudi gha ŵawiskewo.+
3 Kufuma apo, ŵakimilira pa malo ghawo, ŵakaŵazga mwakukwezga buku la Dango+ la Yehova Chiuta wawo pa chimoza cha vigaŵa vinayi vya zuŵa. Ndipo pa chigaŵa chimozaso cha vigaŵa vinayi vya zuŵa ŵakazomeranga zakwananga na kusindamira Yehova Chiuta wawo.
4 Yeshuwa, Bani, Kadimiyeli, Shebaniya, Buni, Sherebiya,+ Bani, na Kenaniya ŵakimilira pa gome+ la Ŵalevi, ŵakachemerezga na lizgu likuru kwa Yehova Chiuta wawo.
5 Yeshuwa, Kadimiyeli, Bani, Hashabineya, Sherebiya, Hodiya, Shebaniya, na Petahiya, awo ŵakaŵa Ŵalevi, ŵakati: “Yimilirani, mulumbe Yehova Chiuta winu muyirayira wose.+ Ŵalumbe zinu linu lauchindami, ilo ndakukwezgeka pachanya pa thumbiko lose na malumbo.
6 “Imwe pera ndimwe Yehova.+ Muli kulenga kuchanya, enya, machanya gha machanya na viwuru vyawo vyose, charu chapasi na vyose ivyo vilipo, nyanja na vyose ivyo vilimo. Ndimwe mukuvisungilira vyose vyamoyo, ndipo mawumba ghakuchanya ghakumusindamirani.
7 Ndimwe Yehova Chiuta waunenesko, uyo wakasora Abramu+ na kumufumya mu Uri+ wa Ŵakalidi na kumupa zina lakuti Abrahamu.+
8 Mukasanga kuti mtima wake ngwakugomezgeka pamaso pinu,+ ntheura mukachita nayo phangano lakuti mumupenge charu cha Ŵakenani, Ŵahiti, Ŵaamori, Ŵaperizi, Ŵayebusi, na Ŵagirigashi, kuti muchipelekenge kwa mphapu yake.+ Mukasunga malayizgo ghinu, chifukwa ndimwe ŵarunji.
9 “Mukawona suzgo ya ŵasekuru ŵithu mu Eguputo,+ ndipo mukapulika kulira kwawo pa Nyanja Yiswesi.
10 Penepapo mukachita vimanyikwiro na minthondwe pa Farawo, ŵateŵeti ŵake wose na ŵanthu wose ŵa mu charu chake,+ pakuti mukamanya kuti ŵakajiŵikamo+ na kuchitira ŵanthu ŵinu uheni. Mukajipangira zina ilo likukhalilira m’paka muhanya uno.+
11 Mukagaŵa nyanja panthazi pawo, ntheura ŵakambuka nyanja pa malo ghakomira.+ Awo ŵakaŵaskeranga mukaŵaponya pa ndimba nga ni libwe ilo laponyeka pa maji ghakuvunduka.+
12 Muhanya mukaŵalongozganga na mzati wa bingu, ndipo usiku na mzati wa moto, kuŵangweluskira nthowa yakwendamo.+
13 Mukakhira pa Phiri la Sinayi,+ mukayowoya nawo+ na kuŵapa vyeruzgo vyaurunji, malango gha unenesko, ulongozgi uwemi na malanguro.+
14 Mukaŵamanyiska Sabata linu lituŵa,+ mukaŵapa malango, ulongozgi, na dango mwa muteŵeti winu Mozesi.
15 Apo ŵakaŵa na njara, mukaŵapa chingwa chakufuma kuchanya,+ ndipo mukaŵafumiskiranga maji mu jalawe para nyota yaŵakora.+ Mukaŵaphalira kuti ŵanjire na kupoka charu icho mukalapa kuti muŵapenge kuŵa chawo.
16 “Kweni iwo, ŵasekuru ŵithu, ŵakajiŵikamo+ ŵakachita mtafu,+ ndipo ŵakapulikira chara malango ghinu.
17 Ŵakakana kupulikira,+ ndipo ŵakakumbuka chara milimo yakuzizwiska iyo mukachita pakati pawo. Kweni ŵakachita mtafu, ŵakasora mulongozgi kuti ŵawelere ku wuzga wawo ku Eguputo.+ Ndipouli, imwe ndimwe wakunozgeka kugowokera, wachiwuravi na walusungu, wambura kukalipa luŵiro na wakuzura chitemwa,+ ndipo mukaŵasida chara.+
18 Nanga ni apo ŵakajipangira chikozgo chachisulo cha tholi na kuyowoya kuti: ‘Uyu ni Chiuta winu uyo wakamufumiskani mu Eguputo,’+ ndipo ŵakachita muyuyuro ukuru chomene,
19 imwe, mu ukuru wa lusungu lwinu, mukaŵasida chara mu mapopa.+ Mzati wa bingu ukafumapo chara pa iwo muhanya kuŵalongozga nthowa, nanga ni mzati wa moto usiku kuŵangweluskira nthowa yakwendamo.+
20 Mukaŵapa mzimu winu uwemi kuŵasambizga mahara,+ mukaŵanora chara mana ghinu pa mulomo wawo,+ ndipo mukaŵapanga maji para nyota yaŵakora.+
21 Mukaŵapa chakurya mu mapopa vyaka 40.+ Ŵakasoŵerwa kanthu chara. Vyakuvwara vyawo vikakeluka yayi,+ ndipo malundi ghawo ghakatupa chara.
22 “Mukaŵapa maufumu na ŵanthu, kuŵagaŵira chigaŵa na chigaŵa,+ mwakuti ŵakapoka charu cha Sihoni+ kuŵa chawo, ndiko kuti, charu cha themba la Heshiboni,+ kweniso charu cha Ogi+ themba la Bashani.
23 Mukandaniska ŵana ŵawo nga ni nyenyezi zakuchanya.+ Penepapo mukaŵatolera ku charu icho mukalayizga ŵasekuru ŵawo kuti ŵanjire na kuchipoka kuŵa chawo.+
24 Ntheura ŵana ŵawo ŵakanjira na kupoka charu,+ mukaŵathereskera panthazi pawo Ŵakenani,+ awo ŵakakhalanga mu charu. Mukaŵapeleka mu woko lawo, wose, mathemba ghawo na ŵanthu ŵa mu charu, ŵakachita nawo umo ŵakhumbira.
25 Ŵakapoka misumba ya malinga ghakukhora+ na charu chavundira.+ Ŵakapoka nyumba zakuzura mitundu yose ya vinthu viwemi, visimi vyakujimika kale, minda ya mpheska, maolive,+ na makuni ghanandi gha vipambi. Ntheura ŵakarya, ŵakakhuta na kututuŵa, ndipo ŵakazaya na uwemi winu ukuru.
26 “Kweni ŵakaŵa ŵambura kupulikira, ŵakamugalukirani+ na kulazgira msana ku Dango linu. Ŵakakoma ntchimi zinu izo zikaŵasokanga, kuyezga kuŵawezgera kwa imwe, ndipo ŵakachita muyuyuro ukuru chomene.+
27 Pa chifukwa ichi, mukaŵapeleka mu woko la ŵalwani ŵawo,+ awo ŵakaŵakweŵeskanga chomene.+ Kweni mu kukweŵeka kwawo ŵakaliliranga kwa imwe, ndipo mukapulikanga kufuma kuchanya. Chifukwa cha ukuru wa lusungu lwinu, mukaŵapanga mponoski kuŵathaska mu woko la ŵalwani ŵawo.+
28 “Kweni para ŵapumura, ŵakachitangaso viheni pamaso pinu,+ ndipo mukaŵapelekanga mu woko la ŵalwani ŵawo, awo ŵakaŵawusanga.+ Penepapo ŵakaweleranga kwa imwe na kumuchemani kuti muŵawovwire,+ ndipo mukapulikanga kufuma kuchanya na kuŵathaska kaŵirikaŵiri chifukwa cha ukuru wa lusungu lwinu.+
29 Nangauli mukaŵachenjezganga kuti muŵawezgere ku Dango linu, kweni ŵakajiŵikamo na kukana kupulikira malango ghinu.+ Ŵakanangira ulongozgi winu, uwo usange munthu wakuwulondezga wakuŵa wamoyo.+ Kweni ŵakachita mtafu, ŵakalazgako msana wawo na kunonopeska singo zawo, ndipo ŵakakana kupulikira.
30 Mukaŵazizipizgira+ vyaka vinandi na kulutilira kuŵachenjezga na mzimu winu kwizira mu ntchimi zinu, kweni ŵakakana kupulikira. Paumaliro mukaŵapeleka mu woko la ŵanthu ŵa vyaru.+
31 Mu lusungu lwinu lukuru, mukaŵamara chara panji kuŵasida,+ pakuti ndimwe Chiuta wachiwuravi na walusungu.+
32 “Sono, mwe Chiuta withu, Chiuta mukuru, wankhongono na wakofya, uyo wasunga phangano lake na kulongora lusungu,+ mungawuwonanga mwakupepuka chara unonono uwo wasanga ise, mathemba ghithu, ŵakaronga ŵithu,+ ŵasembe ŵithu,+ ntchimi zithu,+ ŵasekuru ŵithu, na ŵanthu ŵinu wose kwambira ku mazuŵa gha mathemba gha Asiriya+ m’paka muhanya uno.
33 Muli ŵarunji mu vyose ivyo vyatiwira, pakuti mwachita mwakugomezgeka. Kweni ise ndise tachita uheni.+
34 Mathemba ghithu, ŵakaronga ŵithu, na ŵasekuru ŵithu, nawo ŵandasungilire Dango linu panji kuŵikako mahara ku malango ghinu panji ku vikumbusko vinu ivyo mukaŵachenjezga navyo.
35 Nanga ni apo ŵakaŵa mu ufumu wawo, kusangwa na uwemi winu ukuru uwo mukaŵapa ndipo ŵakaŵa mu charu chisani na chavundira icho mukaŵapa, ŵakamuteŵeterani chara+, ŵakawerako yayi ku milimo yawo yiheni.
36 Wonani, muhanya uno tili pano, ŵazga,+ enya, ŵazga mu charu icho mukapeleka ku ŵasekuru ŵithu kuti ŵaryenge vipambi vyake na vinthu vyake viwemi.
37 Vipasi vyake vinandi ni vya mathemba agho mwaŵika pa ise chifukwa cha zakwananga zithu.+ Ŵakuwusa mathupi ghithu na viŵeto vithu umo ŵakhumbira, ndipo ise tili mu suzgo yikuru.
38 “Ntheura pakuwona vyose ivi, tikuchita phangano lakukhora+ na kulilemba, ndipo pali ukaboni wa chidindo cha ŵakaronga ŵithu, Ŵalevi ŵithu, na ŵasembe ŵithu.”+
Tumizgani
Tumizgani
Nehemiya 9
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=16&Chapter=9&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D16%26Chapter%3D9%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Nkhani Nambara 91: Yesu Wakasambizga pa Phiri
Wona Yesu wakhala pasi apa. Wakusambizga ŵanthu wose aŵa pa phiri mu Galileya. Awo ŵakhala kufupi comene na iyo mbasambiri ŵake. Wasankha ŵanalume 12 aŵa kuti ŵaŵe ŵapositole ŵake. Ŵapositole mbasambiri ŵapadera ŵa Yesu. Kasi mazina ghawo ukughamanya?
Pali Simone Petrosi na munung’una wake Andireya. Ndiposo pali Yakobe na Yohane, awoso mphaukuru na paunung’una. Paliso mpositole munyake uyo zina lake ni Yakobe na munyakeso uyo zina lake ni Simone. Ŵapositole ŵaŵiri ŵakucemeka Yuda. Yumoza ni Yuda Isikariyote, ndipo munyake ni Yuda uyo wakucemekaso Tadeyu. Paliso Filipu na Nataniyele (wakucemekaso Bartolomeyu), na Mateyu na Tomasi.
Wati wawerako ku Samariya, Yesu wakamba kupharazga kwa nyengo yakwamba kuti: ‘Ufumu wakucanya waneng’enera.’ Kasi ufumu uwu ukuwumanya? Ni boma leneco la Ciuta. Yesu ndiyo fumu yake. Wazamuwusa kufuma kucanya na kwiziska mtende pa caru capasi. Ufumu wa Ciuta uzamuzgora caru cose capasi kuŵa paradiso wakutowa.
Apa Yesu wakusambizga ŵanthu za ufumu wa Ciuta. Wakulongosora kuti: ‘Para mukulomba mutenge, Ŵadada ŵithu ŵakucanya, zina linu litumbikike. Ufumu winu wize. Khumbo linu licitike pano pasi nga nkhucanya.’ Ŵanthu ŵanandi ŵakucema lurombo lwa ciyelezgero ili kuti ‘Lurombo lwa Fumu.’ Ŵanyake ŵakulicema kuti lurombo lwa ‘Ŵadada Ŵithu.’ Kasi ungayowoya lurombo lose?
Yesu wakasambizgaso ŵanthu umo ŵakwenera kucitirana vinthu yumoza na munyake. Wakati: ‘Vyose ivyo mukukhumba kuti ŵanyinu ŵamucitirani, vyeneivyo namwe muŵacitirenge.’ Kasi ukukondwa yayi para ŵanyako ŵakukucitira vinthu mwalusungu? Ntheura, Yesu wakuti tikwenera kucitira ŵanyithu vinthu mwalusungu. Kasi cizamuŵa cinthu cakukondweska yayi peneapo waliyose wazamucita ici mu paradiso?
Mateyu cipaturo 5 mupaka 7; 10:1-4.
Mafumbo
- Pa cithuzithuzi apa, ni nkhu uko Yesu wakusambizga, ndipo mbanjani awo ŵakhala kufupi comene na iyo?
- Zunurani mazina gha ŵapositole 12.
- Kasi Yesu wakusambizga za Ufumu wuli?
- Kasi Yesu wakasambizga ŵanthu kuti ŵalombenge vici?
- Kasi Yesu wakayowoyaci za umo ŵanthu ŵakwenera kucitirana vinthu?
Mafumbo ghanyake
- Ŵazgani Mateyu 5:1-12.
Kasi tingalongora wuli kuti tikupwelelera umoyo withu wauzimu? (Mat. 5:3; Rom. 10:13-15; 1 Tim. 4:13, 15, 16)
- Ŵazgani Mateyu 5:21-26.
Kasi lemba la Mateyu 5:23, 24 likudidimizga wuli kuti ubwezi withu na ŵabali ukukhwaskaso ubwezi withu na Yehova? (Mat. 6:14, 15; Sal. 133:1; Kol. 3:13; 1 Yoh. 4:20)
- Ŵazgani Mateyu 6:1-8.
Ni nkharo wuli yiheni iyo Ŵakhristu ŵakwenera kulambalara? (Luka 18:11, 12; 1 Kor. 4:6, 7; 2 Kor. 9:7)
- Ŵazgani Mateyu 6:25-34.
Kasi Yesu wakasambizgaci za kukhumbikwa kwa kugomezga Yehova pa cigaŵa ca vinthu vyakuthupi? (Ex. 16:4; Sal. 37:25; Fil. 4:6)
- Ŵazgani Mateyu 7:1-11.
Kasi ciyelezgero ca Yesu ico cikusangika pa Mateyu 7:5 cikutisambizgaci? (Zinth. 26:12; Rom. 2:1; 14:10; Yak. 4:11, 12)
Manyani Vinandi
Upharazgi pa Phiri
Manyani fundo zikuru izo Yesu wakayowoya.


text:
NKhani Nambara 43: Yoswa Wakaŵikika Kuŵa Mulongozgi
Mozesi wakakhumba kunjira mu caru ca Kenani na Ŵaisrayeli. Antheura wakalomba kuti: ‘A Yehova, nizomerezgani niyambuke Mronga wa Yorodani kuti nkhawone caru ciwemi.’ Yehova wakati: ‘Yayi! Ungazunurangaso ici cara!’ Kasi ukumanya cifukwa ico Yehova wakayowoyera nthena?
Cikaŵa cifukwa ca ivyo Mozesi wakacita apo wakatimba jarawe na ndodo. Kumbuka kuti iyo na Aroni ŵakamucindika yayi Yehova. Iwo ŵakaŵaphalira yayi ŵanthu kuti ni Yehova uyo wakafumiska maji mu jarawe. Pa cifukwa ici Yehova wakati waŵazomerezgenge yayi kuti ŵanjire mu caru ca Kenani.
Myezi yicoko waka Aroni wati wafwa, Yehova wakaphalira Mozesi kuti: ‘Tola Yoswa, umwimike pamaso pa Eliyazara musofi na pamaso pa ŵanthu wose. Phalira wumba wose kuti Yoswa ndiyo mulongozgi muphya.’ Mozesi wakacita mwakuyana na umo Yehova wakayowoyera, nga ni umo ukuwonera pa cithuzithuzi apa.
Yehova wakaphalira Yoswa kuti: ‘Khwima mtima, leka kopa. Unjizgenge Ŵaisrayeli mu caru ca Kenani ico nili kuŵalayizga, ndipo ine niŵenge nawe.’
Yehova wakaphalira Mozesi kuti wakwere pacanya pa Phiri la Nebo ilo lili mu caru ca Moabu. Pacanya pa phiri ili Mozesi wakalaŵiska kusirya kwa Mronga wa Yorodani na kuwona caru cakutowa ca Kenani. Yehova wakati: ‘Ici ni caru ico nkhalayizga kupeleka ku ŵana ŵa Abrahamu, Yisake na Yakobe. Nakuzomerezga kuti uciwone, kweni nikuzomerezgenge yayi kuti unjire mu caru ici.’
Mozesi wakafwira pacanya pa Phiri la Nebo. Wakaŵa na vilimika 120. Wakaŵa wacali na nkhongono zake, ndipo maso ghake ghakaŵa ghacali kulaŵiska makora. Ŵanthu ŵakaŵa na citima comene cifukwa Mozesi wakapotera. Kweni ŵakakondwa kuŵa na Yoswa mulongozgi muphya.
Maŵazgo 27:12-23; Duteronome 3:23-29; 31:1-8, 14-23; 32:45-52; 34:1-12.
Mafumbo
- Pa cithuzithuzi apa, kasi ŵanalume awo ŵali na Mozesi mbanjani?
- Kasi Yehova wakamuphalira vici Yoswa?
- Nchifukwa wuli Mozesi wakakwera pacanya pa Phiri la Nebo, ndipo Yehova wakamuphaliraci?
- Kasi Mozesi wakaŵa na vilimika vilinga apo wakafwira?
- Nchifukwa wuli ŵanthu ŵakaŵa na citima, kweni nchivici cikaŵakondweska?
Mafumbo ghanyake
- Ŵazgani Maŵazgo 27:12-23.
Ni udindo wuli ukuru uwo Yehova wakapeleka kwa Yoswa, ni mwauli umo Yehova wakulongozgera ŵanthu ŵake lero? (Maŵa. 27:15-19; Mil. 20:28; Heb. 13:7)
- Ŵazgani Duteronome 3:23-29.
Nchifukwa wuli Yehova wakakana kuti Mozesi na Aroni ŵanjire mu caru ca layizgano, ndipo tikusambirapo vici? (Dute. 3:25-27; Maŵa. 20:12, 13)
- Ŵazgani Duteronome 31:1-8, 14-23.
Ni mwauli umo mazgu agho Mozesi wakayowoya apo wakalayilananga na Ŵaisrayeli ghakulongolera kuti wakazomera mwakujiyuyura cilango cakufuma kwa Yehova? (Dute. 31:6-8, 23)
- Ŵazgani Duteronome 32:45-52.
Ni mwauli umo Mazgu gha Ciuta ghakwenera kukhwaskira umoyo withu? (Dute. 32:47; Lev. 18:5; Heb. 4:12)
- Ŵazgani Duteronome 34:1-12.
Nangauli Mozesi wakamuwona nadi Yehova maso na maso yayi, kasi lemba la Duteronome 34:10 likuvumbura vici za ubwezi uwo wakaŵa nawo na Yehova? (Ex. 33:11, 20; Maŵa. 12:8)


text:
7 “Pa nyengo iyo nkhukhumba kuchizga Israyeli,Kwananga kwa Efurayimu nako kukuvumbukwa,+Kweniso uheni wa Samariya.+Pakuti ŵakuchita uryarya,+Ŵankhungu ŵakunjira, ndipo gulu la ŵakuwukira likujoŵelera kuwaro.+2 Kweni ŵakughanaghanapo chara mu mtima wawo kuti nizamukumbuka viheni vyawo vyose.+Sono milimo yawo yaŵazingilizga.Yili pamaso pane.3 Themba ŵakulikondweska na uheni wawo,Ndipo ŵakaronga ŵakuŵakondweska na uryarya wawo.4 Wose mbaleŵi,Ŵakugolera nga ni moto wa mu uvuno uwo wapembeka na wakuphika vibama,Uyo para wakasa nthimphwa, wakuleka kusonkhezga moto m’paka yitukumuke.5 Ŵakaronga ŵalwara pa zuŵa la themba lithuŴakwiya chifukwa cha vinyo.+Wanyoloskera woko lake ku ŵakunyoza.6 Pakuti ŵakwiza na mitima yakugolera nga ni uvuno.*Wakuphika wakugona usiku wose;Namulenji uvuno ukugolera nga ni dimi la moto.7 Wose mbakotcha nga ni uvuno,Ndipo ŵakurya ŵawusi* ŵawo.Mathemba ghawo ghose ghawa;+Palije na yumoza mukati mwawo uyo wakuchema kwa ine.+8 Efurayimu wasazgikana na ŵamitundu.+Efurayimu wali nga ntchibama chambura kugadabulika.9 Ŵalendo ŵaphanga nkhongono+ zake, kweni iyo wakumanya yayi.Ndipo sisi lake lazgoka lituŵa na mbuha,* kweni iyo wakumanya yayi.10 Kunotha kwa Israyeli kukumupanikizgira,+Kweni ŵandawelere kwa Yehova Chiuta wawo,+Nesi kumupenja nangauli pachitika vyose ivi.11 Efurayimu wali nga ni nkhunda yizereza, yambura mahara.+Ŵakuchema ku Eguputo,+ ndipo ŵaluta ku Asiriya.+12 Kulikose uko ŵakuluta, namutandazulira ukonde wane pa iwo.Namuŵakhizgira pasi nga ni viyuni vyamudera.Namuŵalanga kuyana na chenjezgo ilo likapelekeka ku wumba wawo.+13 Soka kwa iwo, chifukwa ŵachimbirako kwa ine!Pharanyiko kwa iwo, chifukwa ŵaninangira!Nkhanozgeka kuŵawombora, kweni ŵaniyowoyera mautesi.+14 Ŵakanipempha wovwiri na mtima wose chara,+Nangauli ŵakaliranga pa mabedi ghawo.Pakuti ŵakujicheka chifukwa cha vyakurya vyawo na vinyo lawo liphya;Ŵakunigalukira.15 Nangauli nkhaŵalanga na kukhozga mawoko ghawo,Ŵaniwukira, ŵakunozga chiŵembu.16 Ŵakazgoka, kweni ŵakazgokera ku chinthu chakutumphuka chara;Ŵakaŵa ŵambura kugomezgeka nga ni uta wakudewezgeka.*+Ŵakaronga ŵawo ŵazamuwa na lupanga chifukwa cha malulimi ghawo ghankhwesa.Pa chifukwa ichi, ŵazamuŵa chinthu chakuyowoyereka msinjiro mu charu cha Eguputo.”+
Mazgu Ghamusi
^ Pangayowoyekaso kuti, “Pakuti mitima yawo yili nga ni uvuno para ŵakusendelera na njomba zawo.”


text:
Kasi Ufumu wa Chiuta Uzamuchita Vichi Kuti pa Charu Chapasi Paŵe Mtende?
Ivyo Baibolo likuyowoya
Maboma gha pa charu chapasi ghatondeka kwiza na mtende. Kweni Ufumu wa Chiuta, uwo Themba lake ni Yesu Khristu, uzamwiza na mtende pa charu chose chapasi. Wonani ivyo Baibolo likuyowoya.
Chiuta
wazamulekeska nkhondo pa charu chose chapasi.Wazamufiska layizgo lake lakuti ‘
pa charu chapasi paŵe mtende pakati pa ŵanthu awo wakukondwa nawo.’—Salmo 46:9; Luka 2:14.
Ufumu wa Chiuta uzamulamulira charu chapasi uku uli kuchanya. (Daniel 7:14) Sankho ilo likwambiska nkhondo zinandi, lizamumara.
Baibolo likuti Yesu ni ‘
Karonga wa Mtende,’ ntheura pa charu chapasi
pazamuŵa mtende kwamuyirayira.—Yesaya 9:6, 7.
Ŵanthu awo ŵakutemwa nkhondo ŵazamuŵako yayi, chifukwa Chiuta
wakutinkha waliyose uyo wakutemwa nkhaza.—Salmo 11:5; Zintharika 2:22.
Chiuta wakusambizga ŵanthu ŵake umo ŵangaŵira ŵamtende. Baibolo likulongosora ivyo vikuchitika chifukwa cha masambiro agha. Likuti:
‘Tiŵafure malupanga ghawo ghazgoke vyakulimira, na mikondo yawo kuyizgora vimphopo; fuko la ŵanthu ntha tiliwuskire linyake lupanga, nanga nkhusambiraso nkhondo nako chara.’—Yesaya 2:3, 4.
Pa nyengo yasono, Chiuta ŵakusambizga Ŵakaboni ŵa Yehova pa charu chose chapasi kuti ŵaŵe ŵamtende. (Mateyu 5:9) Mbanthu ŵamitundu yakupambanapambana ndipo ŵakusangika mu vyaru vyakujumpha 230. Kweni ŵakukana kunjira usilikari.
Chiuta wakusambizga Ŵakaboni ŵa Yehova kuti ŵaŵe ŵamtende
Manyani Vinandi
Kasi Uthenga Uwemi ni Vichi?
Kasi Chiuta wakutiphalira uthenga wuli uwemi? Chifukwa wuli ŵanthu ŵakwenera kupulikira uthenga uwemi mwaluŵiro? Tichite wuli pera?
Kasi Ŵakaboni ŵa Yehova Mbanthu Ŵamtundu Wuli?
Kasi mukumanyapo ŵanthu ŵalinga awo Mbakaboni ŵa Yehova? Kasi mukumanya vichi chomene vya ise?


text:
Kasi Mukukumbuka?
Kasi muli kuŵazga magazini gha Gongwe la Mulinda ghasonosono apa? Yezgani kuzgora mafumbo agha:
Para umaliro wafika, kasi ni vichi vinyake ivyo vizamumara?
Maboma gha ŵanthu, nkhondo, vinthu vyambura urunji, matchalitchi ghautesi, na ŵanthu ŵambura kusopa Chiuta.—5/1, peji 3-5.
Kasi Gogi wa Magogi uyo wakuzunulika mu buku la Ezekiyeli ni njani?
Gogi wa Magogi ni Satana yayi. Malemba ghakulongora kuti Gogi wa Magogi wakwimira kukolerana kwa ŵamitundu awo ŵazamuwukira ŵanthu ŵa Chiuta pa suzgo yikuru.—5/15, peji 29-30.
Kasi ni vinthu wuli 6 ivyo vingawovwira ŵachekuru kuŵa ŵakukondwa?
Baibolo likuti ŵachekuru ŵakwenera (1) kujichichizga yayi, (2) kuwoneka makora, (3) kudandawura yayi, (4) kuŵa ŵachigolo yayi, (5) kujipatura yayi, na (6) kuwonga. Fundo izi zingawovwira ŵachekuru kuŵa ŵakukondwa.—6/1, peji 8-10.
Kasi minthondwe iyo Yesu wakachita yikulongora wuli kuti wali na mtima wakupa?
Pa ukwati ku Kana, Yesu wakazgora maji pafupifupi malita 380 kuŵa vinyo. Nyengo yinyake wakaryeska ŵanthu ŵakujumpha 5,000. (Mat. 14:14-21; Yoh. 2:6-11) Minthondwe iyi yikulongora kuti Yesu wakayezganga Adada ŵake awo ŵali na mtima wakupa.—6/15, peji 4-5.
Kasi tingamukondweska Chiuta?
Yobu, Loti na Davide, nawo ŵakabudiskanga. Ndipouli, pakuti ŵakakhumbanga kuteŵetera Chiuta, ŵakajinyumwa na kusintha nkharo yawo, ndipo Yehova wakaŵagowokera. Nase para tabudiska, tikwenera kuchita nthena.—7/1, peji 12-13.
Kasi ŵanthu wose awo ŵali mu chisopa chautesi ŵazamufwa para Babuloni Mukuru wakuparanyika?
Yayi. Lemba la Zekariya 13:4-6 likulongora kuti ŵaliska ŵanyake ŵazamukana matchalitchi ghawo.—7/15, peji 15-16.
Chifukwa wuli Baraki wakakhumbanga kuti Debora walute nayo ku nkhondo?
Baraki wakagomezganga chomene Yehova. Ntheura m’malo mwa kupempha Yehova kuti wamupe vilwero vinandi vya nkhondo, Baraki wakawona kuti para wangaluta waka na Debora uyo wakaŵa mwimiliri wa Yehova, mbwenu nkhondo yamuŵayendera makora. (Ŵeru. 4:6-8; 5:7)—8/1, peji 13.
Kasi ni vinthu wuli vinyake ivyo tingaghanaghanirapo?
Ivyo Yehova wali kulenga, mazgu gha Chiuta, lurombo, na sembe ya Yesu.—8/15, peji 10-13.
Kasi ni vichi vingatovwira kuti tileke kusongana na ŵanthu ŵambura kusopa Chiuta?
Tikulengera lusungu munthu waliyose. Kweni para tingasongana na munthu uyo wandabatizike, mbwenu ndikuti tikususkana na fundo za Chiuta. (1 Kor. 15:33)—8/15, peji 25.
Kasi Petrosi wakataya wuli chipulikano chake, ndipo wakachita wuli kuti wachisangeso?
Petrosi wakaŵa na chipulikano, lekani wakamba kwenda pa maji pakuluta kwa Yesu. (Mat. 14:24-32) Kweni wakati wamba kudodoliska chimphepo, Petrosi wakachita wofi. Pamanyuma, Petrosi wakalaŵiskaso kwa Yesu kuti wamovwire.—9/15, peji 16-17.
Chifukwa wuli lemba la Milimo 28:4 likuti ŵanthu ŵa ku Melita ŵakatenge Paulosi ngwakukoma ŵanthu?
Chipiri chikati chaluma Paulosi, ŵanthu ŵa ku Melita ŵakawonanga kuti ichi ntchilango icho chafuma kwa chiuta wawo Dike, chiuta waurunji.—10/1, peji 9.
Kasi tikusambirako vichi kwa Marita?
Nyengo yinyake, Marita wakatangwanika kunozga chakurya chinandi. Yesu wakati munung’una wake wasankha makora, chifukwa wakategherezganga kwa iyo apo wakasambizganga. Nase tileke kutangwanika na vinthu vyambura kuzirwa ivyo vingatitondeska kuchita vinthu vyauzimu.—10/15, peji 18-20.


text:
MAZGU GHA CHIUTA MBUSAMBAZI | NEHEMIYA 9-11
Ŵateŵeti Ŵakugomezgeka Ŵakukhozgera Ndondomeko ya Gulu la Yehova
Ŵateŵeti ŵa Chiuta ŵakakhozgera kusopa kwaunenesko mu nthowa zakupambanapambana
Mtundu ukanozgekera makora kuchita Chiphikiro cha Visakasa.
Zuŵa lililose ŵanthu ŵakawungananga kuti ŵategherezge Dango la Chiuta ilo likaŵazgikanga, ndipo ŵakakondwanga.
Ŵanthu ŵakalombanga, kuvumbura zakwananga zawo, na kupempha Yehova kuti waŵatumbike.
Ŵanthu ŵakakolerana kukhozgera ndondomeko ya gulu la Yehova.
Vinyake ivyo vikalongoranga kuti ŵakukhozgera ndondomeko ya gulu la Yehova:
Kutora panji kutengwa kwa munthu uyo wakusopa Yehova
Kupelekapo ndalama
Kusunga Sabata
Kwiza na nkhuni pa jotchero
Kwiza na vipambi vyakwamba kucha panji twana twakwamba twa viŵeto


text:
NKHANI YA PA CHIKOPI | KASI PARA MUNTHU WAFWA WANGAŴASO WAMOYO?
Kasi Awo Ŵali Kufwa Mbwenu Kuli Kumara?
Kasi ŵakufwa ŵangaŵaso ŵamoyo?
IVYO BAIBOLO LIKUYOWOYA: ‘Ora likwiza mu leneilo wose awo ŵali mu malaro gha chikumbusko ŵazamupulika lizgu [la Yesu] na kufumira kuwaro.’—Yohane 5:28, 29.
Yesu wakalongora kuti kunthazi, apo iyo wazamulamulira mu Ufumu wake, ŵanthu ŵazamufumamo mu Dindi. Fernando, uyo wazunulika mu nkhani iyo yajumpha, wakati: “Nkhazizwa chomene nkhati naŵazga lemba la Yohane 5:28, 29 kakwamba. Likanikwezga nkhongono, ndipo nkhamba kuŵa na chigomezgo kuti kunthazi vinthu vizamuŵa makora.”
Kale, munthu munyake zina lake Yobu wakagomezganga kuti para wafwa Chiuta wazamumuwuska. Yobu wakafumba kuti: ‘Usange munthu wafwa, kasi wangaŵaso wamoyo?’ Kufuma apo, wakayowoya kuti: ‘Mazuŵa ghose gha kuteŵetera kwane nilindilirenge m’paka kusutuka kwane kwize. Muchemenge ndipo ine nimuzgoraninge.’—Job 14:14, 15.
Nkhani yakuti ŵakufwa ŵazamuwuka yikaŵa yachilendo yayi kwa Marita, mudumbu wa Lazaro. Lazaro wakati wafwa, Yesu wakati kwa Marita: “Mudumbu wako wawukenge.” Marita wakati: ‘Nkhumanya kuti wazamuwuka pa chiwuka mu zuŵa laumaliro.’ Yesu wakatiso kwa iyo: ‘Ndine chiwuka na umoyo. Uyo wakupulikana mwa ine, nanga wafwe, waŵenge wamoyo.’ (Yohane 11:23-25) Kufuma apo, Yesu wakawuska Lazaro ku ŵakufwa. Ivyo vikachitika apa vikutovwira kuŵa na chithuzithuzi cha vinthu vikuru ivyo vizamuchitika kunthazi. Muŵe nga mukuwona ŵanthu ŵakuwuskika pa charu chose chapasi!
Kasi ŵanyake ŵazamuwuka na kuluta kuchanya?
IVYO BAIBOLO LIKUYOWOYA: Baibolo likutiphalira kuti chiwuka cha Yesu chikupambana chomene na chiwuka cha ŵanthu 8 awo ŵakuzunulika mu Baibolo. Ŵanthu 8 awo ŵakawuka, ŵakakhalangaso pano pa charu chapasi. Kweni pakuyowoya vya Yesu, Baibolo likuti: ‘Yesu Khristu wali ku woko lamalyero la Chiuta, pakuti wakaluta kuchanya.’ (1 Petrosi 3:21, 22) Kasi ni Yesu pera uyo wakawuka na kuluta kuchanya? Yesu wakaŵa kuti waphalira kale ŵapositole ŵake kuti: “Usange nkhuluta kukamunozgerani malo, nkhwizaso ndipo nizamupokelera imwe kwa namwene, mwakuti uko ine nili ndiko namwe muŵenge.”—Yohane 14:3.
Khristu wakaluta kuchanya ndipo wakanozgera malo ŵasambiri ŵake ŵanyake. Awo ŵawuskikenge na kuluta kuchanya ŵakwenera kukwana 144,000. (Uvumbuzi 14:1, 3) Kweni kasi ŵanthu aŵa ŵamuchitako vichi kuchanya?
Ŵanthu aŵa ŵamuŵa na ntchito zinandi chomene! Baibolo likutiphalira kuti: ‘Wakukondwa na mutuŵa ni uyo wali na chigaŵa mu chiwuka chakwamba; pa ŵeneaŵa nyifwa yachiŵiri yilije mazaza, kweni ŵazamuŵa ŵasofi ŵa Chiuta na ŵa Khristu, ndipo ŵazamuwusa nga ni mathemba pamoza na iyo vilimika 1,000.’ (Uvumbuzi 20:6) Awo ŵawuskika na kuluta kuchanya ŵazamuŵa mafumu na ŵasofi pamoza na Khristu, ndipo ŵazamulongozga charu chapasi.
Kasi mbanjani awo ŵazamuwuskika pamanyuma?
IVYO BAIBOLO LIKUYOWOYA: Baibolo lili na mazgu agho mpositole Paulosi wakayowoya, ghakuti: ‘Nili na chigomezgo mwa Chiuta, chigomezgo icho ŵanthu aŵa nawo ŵali nacho, chakuti kuzamuŵa chiwuka cha ŵarunji na ŵambura urunji wuwo.’—Milimo 24:15.
Kasi mbanjani ŵanyake awo ŵazamuŵa mu gulu la awo Paulosi wakati “ŵarunji”? Wonani chiyelezgero ichi. Daniyeli, munthu wakugomezgeka wakaphalirika kuti: ‘Wamupumura, kweni wamwimilira mu malo ghako paumaliro wa mazuŵa.’ (Daniel 12:13) Kasi Daniyeli wazamuwukira nkhu? Baibolo likuti: ‘Ŵakunyoloka ŵamkuhara charu na kukhala mwenemumo kwandanda.’ (Salmo 37:29) Yesu wakayowoya kuti: ‘Mbakukondwa awo mbakuzika, pakuti ŵazamuhara charu chapasi.’ (Mateyu 5:5) Daniyeli pamoza na ŵanalume na ŵanakazi ŵanyake ŵakugomezgeka ŵazamuwuka na kukhalaso pa charu chapasi muyirayira.
Kasi mbanjani ŵanyake awo ŵazamuŵa mu gulu ilo Paulosi wakati “ŵambura urunji”? Mbanthu mabiliyoni ghanandi awo ŵali kufwa, kweni ŵakaŵavya mwaŵi wakuti ŵasambire Baibolo na kulondezga fundo zake. Para ŵanthu aŵa ŵazakawuka, ŵazamovwirika kuti ŵamanye Yehova * na Yesu. (Yohane 17:3) Wose awo ŵazamusankha kuteŵetera Chiuta ŵazamuŵa na chigomezgo cha kukhala kwamuyirayira.
Wose awo ŵazamusankha kuteŵetera Chiuta ŵazamuŵa na chigomezgo cha kukhala kwamuyirayira, ŵazamuŵa na umoyo uwemi kweniso wakukondweska
Kasi charu chapasi chizamuŵa wuli pa nyengo iyo?
IVYO BAIBOLO LIKUYOWOYA: Chiuta ‘wazamufyura sozi lililose ku maso ghawo, ndipo nyifwa yizamuŵakoso chara, nesi kutengera panji kutampha nesi vyakuŵinya vizamuŵakoso chara.’ (Uvumbuzi 21:4) ‘Ŵanthu ŵazamuzenga nyumba na kukhalamo; ŵazamupanda mpheska na kurya vipasi vyake.’—Yesaya 65:21.
Vizamuŵa vyakunozga nadi kukhala mu charu chanthena ichi pamoza na ŵabali ŵinu awo ŵawuka ku ŵakufwa. Kweni fumbo ndakuti, Kasi mungagomezga wuli kuti ŵakufwa ŵazamuwuka nadi?
^ ndime. 15 Baibolo likuti zina la Chiuta ni Yehova.
Manyani Vinandi
Kasi Chiuta Wachitengechi na Charu Ichi?
Baibolo likuyowoya chifukwa icho Chiuta wakalengera charu, kweniso kuti masuzgo ghamalenge, charu chizamuŵa paradiso na ŵanthu awo ŵazamukhalamo.


text:
Kasi Baibolo Likuti Wuli?
Kasi ŵanthu ndiwo ŵakambiska vyakuti tisopenge?
ŴANTHU ŴANYAKE ŴAKUGOMEZGA kuti ŵanthu ndiwo ŵakambiska vyakuti tisopenge. Ŵanyake ŵakughanaghana kuti Chiuta wakugwiliskira ntchito chisopa kuti waguzire ŵanthu kwa iyo. Kasi imwe mukuti wuli?
IVYO BAIBOLO LIKUYOWOYA
Pali “kusopa kwakutowa na kwambura kufipiskika panthazi pa Chiuta, Dada withu.” (Yakobe 1:27) Chiuta ndiyo wakambiska kusopa kutuŵa panji kwaunenesko.
NI VICHI VINYAKE IVYO TIKUSAMBIRA MU BAIBOLO?
Chisopa chikwenera kulondezga fundo za mu Baibolo kuti Chiuta wakondwe nacho.—Yohane 4:23, 24.
Visopa ivyo vikwendera fundo za ŵanthu ni vyawaka.—Mariko 7:7, 8.
Kasi ntchakukhumbikwa nadi kuti munthu waŵe mu chisopa?
KASI MUNGATI WULI?
Enya
Yayi
Kwali
IVYO BAIBOLO LIKUYOWOYA
“Tiyeni tighanaghaniranenge na kuchiskana kuti titemwanenge na kuchita milimo yiwemi. Tingalekanga yayi kuwungana pamoza.” (Ŵahebere 10:24, 25) Chiuta wakukhumba kuti ŵanthu awo ŵakumusopa ŵawunganenge pamoza.
NI VICHI VINYAKE IVYO TIKUSAMBIRA MU BAIBOLO?
Awo ŵakusopa Chiuta pamoza ŵakwenera kugomezga vinthu vimoza.—1 Ŵakorinte 1:10, 11.
Ŵanthu awo ŵali mu chisopa icho Chiuta wakukondwa nacho ŵakuŵa mu ubali wa pa charu chose.—1 Petrosi 2:17.
Manyani Vinandi
Kasi Uthenga Uwemi pa Nkhani ya Chisopa Ngwakuti Wuli?
Kasi yizamuŵapo nyengo apo waliyose wazamusopa Chiuta waunenesko?
Kusopa Uko Chiuta Wakuzomerezga
Wonani fundo 6 izo zingatovwira kuti timanye awo ŵali mu chisopa chaunenesko mazuŵa ghano.


text:
NKHANI MU VITHUZITHUZI
NKHANI MU VITHUZITHUZI
Chiuta Wakatuma Mozesi ku Eguputo
Wonani umo Yehova Chiuta wakalongolera kuti ngwankhongono chomene kuluska Farawo. Ŵerengani nkhani ya mu Baibolo panji koperani PDF iyi.
Vinyake
Ŵaisrayeli Ŵakapanga Tholi la Golide
Ŵaisrayeli ŵakapanga tholi. Ŵakatenge tholi ili likwimira Chiuta, kweni kasi Chiuta wakakondwa navyo?
Mozesi Wakakulira ku Eguputo
Chifukwa wuli Mozesi amama ŵake akamuŵikira mu Mlonga wa Nayelo? Sambira vya Mozesi, banja lake, na mwana mwanakazi wa Farawo.
Rahabi Wakapulikira Ivyo Wakaphalirika
Banja limoza pera ndilo likapona apo viliŵa vya Yeriko vikawa.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
Kwa wakulongozga sumu, yichunikire pa “Maluŵa.” Salimo la Davide.
69 Niponoskani, A Chiuta, pakuti maji ghakukhumba kunanga umoyo wane.+
2 Nabira mu mathipa, umo mulije malo ghakomira.+
Nanjira mu maji ghakunyang’amira,
Ndipo tumilonga twakututuka twanikukura.+
3 Vyalema na kuchemerezga.+
Chigolomiro chane chachita mangwalara.
Maso ghane ghalopwa apo nkhulindilira Chiuta wane.+
4 Awo ŵakunitinkha kwambura chifukwa+
Mbanandi chomene kuluska masisi gha ku mutu wane.
Awo ŵakukhumba kunikoma,
Ŵalwani ŵane ŵaryarya, ŵaŵa ŵanandi.
Nkhachichizgika kupeleka icho nkhaŵa kuti nindibe.
5 A Chiuta, mukumanya uchindere wane,
Ndipo mulandu wane undabisike kwa imwe.
6 Awo ŵakugomezga imwe ŵangakhozgekanga soni chara chifukwa cha ine,
Mwe Fumu Yikuru, Yehova wa mawumba.
Awo ŵakumupenjani ŵangalengeskekanga yayi chifukwa cha ine,
Mwe Chiuta wa Israyeli.
7 Nkhuchitirika msinjiro chifukwa cha imwe,+
Soni zikubenekelera chisko chane.+
8 Nazgoka mulendo ku ŵabali ŵane,
Wakuwaro ku ŵana ŵa amama.+
9 Mwamphu wa nyumba yinu wanirya,+
Ndipo msinjiro wa awo ŵakumuchitirani msinjiro wawa pa ine.+
10 Nkhati najiyuyura pamoza na kuziŵizga kurya,
Nkhachitirika msinjiro.
11 Nkhati navwara chigudulu,
Nkhazgoka chakuhoyeka kwa iwo.
12 Nkhuyowoyeka na awo ŵakukhala pa chipata cha msumba,
Ndipo ŵaloŵevu ŵakuniyimba mu sumu zawo.
13 Kweni lurombo lwane lufike kwa imwe,
A Yehova, pa nyengo yakuzomerezgeka.+
Mu lusungu lwinu lwakuzara, A Chiuta,
Nizgorani na chiponosko chinu chakugomezgeka.+
14 Nithaskani ku mathipa.
Mungazomerezganga chara kuti nibire.
Nithaskani ku awo ŵakunitinkha
Na ku maji ghakunyang’amira.+
15 Mungazomerezganga chara kuti maji ghakututuka ghanikukure,+
Panji kuti ndimba ya maji yinimire,
Nanga nkhuzomerezga chisimi kujara mulomo wake pa ine.+
16 Nizgorani, A Yehova, pakuti chitemwa chinu ntchiwemi.+
Kuyana na unandi wa lusungu lwinu, zgokerani kwa ine,+
17 Mungabisanga chara chisko chinu kwa muteŵeti winu.+
Nizgorani luŵiro, pakuti nili mu suzgo.+
18 Zani pafupi na kunithaska.
Niwomborani chifukwa cha ŵalwani ŵane.
19 Mukumanya umo ŵanthu ŵanichitira msinjiro, kunilengeska na kuniyuyura.+
Mukuwona ŵalwani wose.
20 Msinjiro waphyora mtima wane, ndipo chilonda ntchambura kupozgeka.
Nkhakhazganga kuti ŵanthu ŵanichitirenge chitima, kweni pakaŵavya nanga njumoza.+
Nkhakhazganga ŵasanguluski, kweni nkhamusanga nanga njumoza chara.+
21 Nkhakhumbanga chakurya, ŵakanipa poyizoni,+
Nyota yikati yanikora, ŵakanipa vinyo lakusasa.+
22 Thebulu lawo lizgoke diŵa kwa iwo,
Usambazi wawo uzgoke chipingo.+
23 Maso ghawo ghachite chidima kuti ŵaleke kuwona,
Ndipo sunkhunyani viwuno vyawo nyengo zose.
24 Pungulirani ukali winu pa iwo,
Ukali winu wakugolera uŵasange.+
25 Misasa yawo yipasuke.
Mahema ghawo ghaŵavye munthu wakukhalamo.+
26 Pakuti ŵakulondezga uyo imwe mwamutimba,
Ndipo ŵakulutilira kuyowoya za vyakuŵinya vya awo imwe mwaŵapweteka.
27 Sazganiko milandu yinandi ku mulandu wawo,
Ŵangapokangako yayi urunji winu.
28 Ŵasisitike mu buku la ŵamoyo,+
Ŵangalembekanga pamoza na ŵarunji yayi.+
29 Kweni ine nasuzgika, nili mu ulwilwi.+
A Chiuta, nkhongono yinu yakuponoska yinivikilire.
30 Nimbirenge malumbo zina la Chiuta,
Ndipo nimukuzgenge na viwongo.
31 Ichi chimukondweskenge Yehova kuluska ng’ombe yanalume,
Kuluska kang’ombe ka masengwe na vikandiro.+
32 Ŵakuzika ŵachiwonenge na kusekelera.
Imwe mukupenja Chiuta, mitima yinu yiweleremo.
33 Pakuti Yehova wakupulika ŵakavu,+
Ndipo waŵasurenge yayi ŵanthu ŵake ŵakukoleka.+
34 Kuchanya na charu chapasi vimulumbe,+
Nyanja na vyose ivyo vikwenda mwenemumo.
35 Pakuti Chiuta waponoskenge Ziyoni+
Wazengengeso misumba ya Yuda,
Ndipo ŵakhalengemo, charu chiŵenge chawo.
36 Mphapu ya ŵateŵeti ŵake yiharenge,+
Ndipo awo ŵakutemwa zina+ lake ŵakhalengemo.
Tumizgani
Tumizgani
Masalimo 69
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=19&Chapter=69&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D19%26Chapter%3D69%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi Baibolo Likusambizgachi Chomenechomene?
Buku lakusambilira Baibolo ili, lili kupangika kuti limovwirani kuti mumanye ivyo Baibolo likuyowoya pa nkhani zakupambanapambana nga ni, chifukwa wuli tikusuzgika, ŵakufwa ŵakuya nkhu, tingachita wuli kuti tiŵe ŵakukondwa mu banja lithu, na zinyake.
Kasi Chiuta Wakakhumbanga Kuti Vinthu Viŵe Nthena?
Mukwenera kuti mukuzizwa kuwona kuti masuzgo nganandi mazuŵa ghano. Kasi mukumanya kuti Baibolo likuti vinthu vizamusintha kunthazi ndiposo kuti namwe muzamupindura na kusintha uku?
MUTU 1
Unenesko Wakuyowoya za Chiuta
Kasi mukuwona kuti Chiuta wakumupwelerani imwe pamwekha? Sambirani mikhaliro yake kweniso umo wangaŵira mubwezi winu.
MUTU 2
Baibolo ni Buku Lakufuma kwa Chiuta
Kasi Baibolo lingamovwirani wuli para muli na masuzgo? Chifukwa wuli tikugomezga mauchimi gha mu Baibolo?
MUTU 3
Kasi Chiuta Wakukhumba Kuti Vinthu Viŵe Wuli pa Charu Chapasi?
Kasi khumbo la Chiuta lakuti charu chizakaŵe paradiso lizamufiskika? Para ni nthena, pawuli?
MUTU 4
Kasi Yesu Khristu Ni Njani?
Manyani ivyo vikulongora kuti Yesu ni Mesiya uyo Baibolo likayowoyerathu kuti wizenge, uko wakafuma, ndiposo chifukwa icho ni Mwana wapadera wa Yehova.
MUTU 5
Sembe—Yakuwombora Ntchawanangwa Chapadera
Kasi sembe yakuwombora ni vichi? Sembe iyi yingamovwirani wuli?
MUTU 6
Kasi Ŵakufwa Ŵali Nkhu?
Sambirani ivyo Baibolo likuyowoya pa nkhani ya uko kuli ŵakufwa kweniso chifukwa icho ŵanthu ŵakufwira.
MUTU 7
Kasi Ŵakutemweka Ŵinu Awo Ŵali Kufwa Ŵazamuwuka?
Kasi ŵakutemweka ŵinu ŵali kufwa? Kasi vingachitika kuti muzakaŵawoneso? Sambirani vinandi chifukwa Baibolo likusambizga kuti ŵakufwa ŵazamuwuka.
MUTU 8
Kasi Ufumu wa Chiuta ni Vichi?
Ŵanthu ŵanandi ŵakulimanya Lurombo lwa Fumu. Kasi Mazgu ghakuti ‘Ufumu winu wize’ ghakung’anamura vichi?
MUTU 9
Kasi Tili mu “Mazuŵa Ghaumaliro”?
Wonani ivyo vikuchitika mu charu ivyo vikulongora kuti tili mu “mazuŵa ghaumaliro” agho Baibolo likayowoyerathu.
MUTU 10
Kasi Vilengiwa Vyauzimu Vikuchita Nase Wuli?
Baibolo likuyowoyapo za ŵangelo na viŵanda. Kasi vilengiwa vyauzimu viliko nadi? Kasi vingamovwirani
MUTU 11
Chifukwa Wuli Chiuta Wakughalaŵiska Waka Masuzgo?
Ŵanthu ŵanandi ŵakughanaghana kuti Chiuta ndiyo wakupangiska masuzgo mu charu. Imwe mukughanaghana wuli? Sambirani ivyo Chiuta wakuyowoya pa nkhani ya masuzgo agho tikusangana nagho.
MUTU 12
Nkharo Yakukondweska Chiuta
Vingachitika kuti munthu waŵe paubwezi na Yehova. Nakuti imwe nthena mungaŵa mubwezi wake.
MUTU 13
Wonani Umoyo Nga Umo Chiuta Wakuwuwonera
Kasi Chiuta wakukuwona wuli kufumiska nthumbo, kupokera ndopa, na umoyo wa vinyama?
MUTU 14
Umo Mungachitira Kuti Muŵe Ŵakukondwa mu Banja Linu
Ŵafumu, ŵawoli, ŵapapi, na ŵana ŵangasambirako kwa Yesu pa nkhani ya chitemwa icho wakalongora. Kasi tikusambirako vichi kwa Yesu?
MUTU 15
Kusopa Uko Chiuta Wakuzomerezga
Wonani fundo 6 izo zingatovwira kuti timanye awo ŵali mu chisopa chaunenesko mazuŵa ghano.
MUTU 16
Koleskani Kusopa Kwaunenesko
Kasi mungakumana na masuzgo wuli para mukuphalirako ŵanyinu ivyo mukugomezga? Kasi mungachita wuli kuti muleke kuŵakhuŵazga?
MUTU 17
Sendelerani kwa Chiuta mu Pemphero
Kasi Chiuta wakupulika para mukupemphera? Kuti musange zgoro lake, mukwenera kumanya dankha ivyo Baibolo likusambizga pa nkhani ya pemphero.
MUTU 18
Ubatizo Ndiposo Ubwezi Winu na Chiuta
Kasi munthu wakwenera kuchita vichi kuti wabatizike? Sambirani kuti mumanye icho ubatizo ukwimira kweniso umo ukuchitikira.
MUTU 19
Khalilirani mu Chitemwa cha Chiuta
Kasi tingalongora wuli kuti tikuwonga kweniso kukondwa na vyose ivyo Chiuta watichitira?
VYAKUSAZGIRAPO
Zina la Chiuta—na Ng’anamuro Lake
Mabaibolo ghanandi ŵali kuwuskamo zina la Chiuta. Chifukwa wuli? Kasi ntchakuzirwa kuzunura zina la Chiuta?
VYAKUSAZGIRAPO
Umo Uchimi wa Daniyeli Ukayowoyerathu za Kwiza kwa Mesiya
Vyaka 500 pambere Yesu wandababike, Chiuta wakavumbulira Daniyeli nyengo iyo Mesiya wizirenge. Sambirani vinthu vyakukhwaskana na uchimi uwu
VYAKUSAZGIRAPO
Yesu Khristu—ni Mesiya Uyo Chiuta Wakalayizga
Yesu wakafiska mauchimi ghose gha mu Baibolo ghakuyowoya za Mesiya. Wonani mu Baibolo linu, kuti mumanye umo mauchimi ghose ghakafiskikira nadi ndendende.
VYAKUSAZGIRAPO
Unenesko Pakuyowoya za Dada, Mwana, na Mzimu Utuŵa
Ŵanthu ŵanandi ŵakugomezga kuti chisambizgo chakuti mwa Chiuta yumoza muli ŵachiuta ŵatatu, chili mu Baibolo. Kweni kasi mbunenesko?
VYAKUSAZGIRAPO
Chifukwa Wuli Ŵakhristu Ŵaunenesko Ŵakugwiliskira Ntchito Mphinjika Yayi Pakusopa?
Kasi Yesu wakapayikika nadi pa mphinjika? Ŵerengani kuti mumanye ivyo Baibolo likuyowoya.
VYAKUSAZGIRAPO
Mugonero wa Fumu—Ukuchindika Chiuta
Ŵakhristu ŵakuphalirika kuti ŵachitenge Chikumbusko cha nyifwa ya Khristu. Mphawuli apo tikwenera kuchita chikumbusko, ndipo tikwenera kuchita wuli?
VYAKUSAZGIRAPO
Kasi Ŵanthu Ŵali Nadi na Mzimu Uwo Ukulutilira Kuŵa Wamoyo Para Ŵafwa?
Ŵanthu ŵanandi ŵakughanaghana kuti para munthu wafwa, chinthu chinyake chikufumamo mu thupi lake, na kulutilira kuŵa na umoyo ku malo ghanyake. Kasi Baibolo likuti wuli?
VYAKUSAZGIRAPO
Kasi Sheole na Hadesi Ni Vichi?
Mu Mabaibolo ghanyake mazgu ghakuti Sheole na Hadesi, ghali kulembeka kuti “dindi,” “malaro,” “helo,” panji “khululu”. Kasi mazgu agha ghakung’anamura vichi?
VYAKUSAZGIRAPO
Kasi Zuŵa la Cheruzgo—ni Vichi?
Sambirani chifukwa icho Zuŵa la Cheruzgo lizamuŵira lakukondweska ku ŵanthu wose ŵakugomezgeka.
VYAKUSAZGIRAPO
Uchimi wa mu Baibolo Ukulongora kuti Chaka cha 1914 Ntchapadera
Kasi pali ukaboni wuli wa mu Baibolo wakulongora kuti chaka cha 1914 ntchapadera?
VYAKUSAZGIRAPO
Kasi Mikayeli, Mungelo Mulara, ni Njani?
Baibolo likumulongosora mungelo wankhongono uyu. Manyani vinandi vya mungelo uyu na ivyo wakuchita pasono.
VYAKUSAZGIRAPO
Kasi “Babuloni Mukuru” ni Vichi?
Buku la Chivumbuzi likuyowoya za mwanakazi munyake uyo wakumanyikwa na zina lakuti “Babuloni Mukuru.” Kasi mwanakazi uyu wakwimira vichi? Kasi Baibolo likuti wuli za mwanakazi uyu?
VYAKUSAZGIRAPO
Kasi Yesu Wakababika mu Disembala?
Kasi Baibolo likuti apo Yesu wakababikanga kukaŵa wuli ku Betelehemu? Ndipo ichi chikutiphalira vichi?
VYAKUSAZGIRAPO
Kasi Tikwenera Kuchitako Vikondwelero?
Kasi vikondwelero vinandi ivyo vikuchitika uko mukukhala vikamba wuli? Mazgoro ghangamuzizikani.


text: 9 “Ungasekeleranga yayi, iwe Israyeli,+Ungachitanga vinthu mwakukondwa yayi nga umo ŵakuchitira ŵanthu.Pakuti waleka Chiuta wako chifukwa cha uhule.*+Watemwa malipiro gha hule pa malo ghose ghakupwanthirapo tirigu.+2 Kweni malo ghakupwanthirapo na ghakukamirapo mpheska ghazamuŵaryeska yayi,Ndipo vinyo liphya lizamuwonekaso chara mwa iyo.+3 Ŵazamulutilira chara kukhala mu charu cha Yehova;+M’malo mwake, Efurayimu wazamuwelera ku Eguputo,Ndipo mu Asiriya ŵazamurya icho ntchaukazuzi.+4 Ŵazamupelekaso chara sembe za vinyo kwa Yehova,+Sembe zawo zizamumukondweska chara.+Ŵali nga ni chingwa icho chikuryeka pa nyengo ya kutengera;Wose awo ŵaryako ŵazamujikazuzga.Pakuti chingwa chawo ntchaŵekha pera;Chizamunjiramo chara mu nyumba ya Yehova.5 Kasi muzamuchita vichi pa zuŵa la ungano,*Pa zuŵa la chiphikiro cha Yehova?6 Pakuti wonani, ŵazamuchimbira chifukwa cha pharanyiko.+Eguputo wazamuŵawunjika pamoza+ ndipo Memfisi wazamuŵawundira.+Nkhunga zizamutora malo gha vinthu vyawo vyakuzirwa vyasiliva,Ndipo vivwati vyaminga vizamuŵa mu mahema ghawo.7 Mazuŵa gha kulangika kwawo ghakwiza,+Mazuŵa ghakuwezgera nduzga ghakwiza,Ndipo Israyeli wazamumanya ichi.Ntchimi yawo yizamuŵa chindere ndipo munthu wakukhuŵilizgika na mzimu wazamufuntha;Chifukwa kwananga kwinu nkhukuru, ndipo mwatinkhika chomene.”8 Mulinda+ wa Efurayimu wakaŵa na Chiuta wane.+Kweni sono, nthowa zose za zintchimi+ zake zili nga ni vipingo vya muthyezi.Mu nyumba ya Chiuta wake muli thinkho.9 Iwo ŵabira mu pharanyiko, nga ni mu mazuŵa gha Gibeya.+Chiuta wazamukumbuka ubendezi wawo na kuŵalanga chifukwa cha zakwananga zawo.+10 “Israyeli nkhamusanga wali nga ni mpheska mu mapopa.+Ŵasekuru ŵinu nkhaŵawona nga ni vikuyu vyakwamba kupambika mu khuni la mkuyu.Kweni ŵakaluta kwa Baala wa ku Peyori.+Ŵakajipeleka ku chinthu chakukhozga soni,*+Ndipo ŵakaŵa ŵakuseluska nga ntchinthu icho ŵakachitemwanga.11 Uchindami wa Efurayimu ukuduka nga ntchiyuni;Kulije kubaba, kutora nthumbo, ndiposo kuzuwuka.+12 Nanga ŵangalera ŵana,Nizamuŵazgora ŵakuferwa m’paka paŵavye munthu wakukhalako;+Enya, soka kwa iwo para nawukako kwa iwo!+13 Efurayimu, wakapandika pa malo ghakuliskako viŵeto, kwa ine wakaŵa nga ni Ture;+Sono Efurayimu wize na ŵana ŵake kuzakakomeka.”14 A Yehova, ŵapani icho mungaŵapa;Muŵape nthumbo yakubaba ŵana ŵakufwa* na mabere ghakomira.15 “Mauheni ghawo ghose ghakaŵa mu Giligala,+ pakuti kura ndiko nkhambira kuŵatinkha.Nizamuŵachimbizga mu nyumba yane chifukwa cha vyakuchita vyawo viheni.+Nizamuŵatemwaso chara,+Ŵakaronga ŵawo wose mbamtafu.16 Efurayimu wazamupwetekeka.+Msisi wawo uzamomira, ndipo ŵazamupambika chipambi chara.Nanga ŵangazakababa, nizamukoma ŵana ŵawo ŵakutemweka.”17 Chiuta wane wazamuŵakana,Pakuti ŵandamupulikire,+Ndipo ŵazamuŵa ŵakuyingayinga mukati mu ŵamitundu.+


text:
Chiuta wakulongosora nkhongono zakuzizwiska za Leviyatani (1-34)
41 “Kasi ungakora Leviyatani*+ na mbeja,Panji kukolera pasi lulimi lwake na chingwe?2 Kasi unganjizga chingwe mu mphuno zake,Panji kudolora miskati yake na mbeja?*3 Kasi wangakuŵeyelera kanandinandi,Panji wangayowoya nawe mwakuzika?4 Kasi wangachita nawe phangano,Kuti umuzgore muzga wako umoyo wake wose?5 Kasi ungaseŵera nayo nga ukuseŵera na kayuni,Panji kumukakilira kuti twana twako tusungwana tuseŵerenge nayo?6 Kasi ŵamalonda ŵangasinthana nayo na chinthu chinyake?Kasi ŵamalonda ŵangagaŵana?7 Kasi ungazuzga chikumba chake na mikondo,+Panji mutu wake na mikondo yakulasira somba?8 Yezga kuŵika woko lako pa iyo,Uvimyanthenge, ndipo uzamuchitaso chara!9 Chigomezgo chilichose cha kumuthereska ntchawaka.Nkhongono zikumara para wamuwona waka.10 Palije uyo wakuyezga kumutendeka.*Ntheura ni njani uyo wangima kwa ine?+11 Ni njani uyo wakamba kunipa chilichose kuti nimuwezgere?+Chilichose cha kusi ku mtambo ntchane.+12 Nikhalenge chete yayi kwambura kuyowoya za viŵaro vyake,Za nkhongono zake na thupi lake lakuwumbika makora.13 Ni njani wali kufuŵapo chikumba chake?Para wayasamura, ni njani wanganjira mu mizere yake yiŵiri ya mino?14 Ni njani wangajura milyango ya mulomo wake,*Mino yake yose zingilizge ngakofya.15 Msana wake uli na mizere yamamba,Yakugumatizgana pamoza.16 Mamba ghose ngakugumatizgana chomene,Mwakuti mphepo yinganjira chara pakati pake.17 Ghose ngakudemelerana,Ngakubatikana ndipo munthu wangaghapatura yayi.18 Para wakufwenkha, ungweru ukuŵala,Ndipo maso ghake ghali nga ni malazi gha matandakucha.19 Mu mulomo wake mukufuma kumwetuka kwa leza,Mbaliŵali za moto zikuduka kufuma mwa iyo.20 Mu mphuno zake mukufuma josi,Nga ni para utheka ukubuka mu ng’anjo.21 Mvuchi wake ukubuska makara,Ndipo dimi la moto likufuma mu mulomo wake.22 Mu singo yake muli nkhongono zinandi,Wofi ukuchimbira panthazi pake.23 Nyama yakuning’ina ku nthumbo kwake njakugumana pamoza,Njakukhora chomene nga njakuchita kupangirapo ndipo yikusunkhunyika chara.24 Mtima wake ngunonono nga ni libwe,Enya, ngunonono nga ni lwara.*25 Para wawukira mchanya, nanga ni vinkhara vikutenthema,Kutimba kwake kukuzukumiska.26 Palije lupanga ulo lungamuluska,Nesi mkondo, kamuvi, panji muvi.+27 Wakuwona chisulo nga ni utheka,Mkuŵa nga ni khuni lakuvunda.28 Muvi ukumuchimbizga chara,Malibwe ghakufuma mu chakuponyera ghakuŵa nga ntchipundwe pa iyo.29 Wakuwona nthonga nga ntchipundwe,Ndipo wakuseka para wakupulika kulira kwa tumikondo.30 Kusi kwake kuli nga madengere ghakuthwa,Wakujithandazga pa mathipa nga ntchakupwanthira.+31 Wakubwatuska maji gha ndimba nga ni m’phika,Wakuvundura nyanja nga ni m’phika wa mafuta.32 Nthowa iyo wendamo wakulekamo mzere wakung’azima.Munthu wangaghanaghana kuti ndimba yili na mbuha.33 Pa charu chapasi palije chinthu chanthena ichi,Chilengiwa icho chili kulengeka chambura wofi.34 Chilengiwa chilichose chakujikwezga wakuchiwonera pasi.Iyo ni themba la vikoko vyose vyakofya.”


text:
MUTU 85
Pakuŵa Kusekelera Para Wakwananga Wang’anamuka Mtima
NTHARIKA YA MBERERE YAKUZGEŴA NA NDALAMA YAKUZGEŴA
ŴANGELO KUCHANYA ŴAKUSEKELERA
Yesu wakasambizgapo kanandi waka vya kukhumbikwa kwa kuŵa ŵakujiyuyura. (Luka 14:8-11) Wakakhumbanga chomene kuti wasange ŵanalume na ŵanakazi awo ŵakukhumba kuteŵetera Chiuta mwakujiyuyura. Kweni m’paka pa nyengo yira, ŵanyake mwa aŵa ŵakamanyikwanga nipera kuti mbakwananga.
Ŵafarisi na ŵalembi ŵakawona kuti ŵanthu ŵanthena aŵa ŵakizanga kwa Yesu na kupokelera uthenga wake. Iwo ŵakawonanga ŵanthu aŵa kuti mbambura kwenelera. Ntheura ŵakadandawura kuti: “Munthu uyu wakupokelera ŵakwananga na kurya nawo.” (Luka 15:2) Ŵafarisi na ŵalembi ŵakajiwonanga kuti mbapachanya ndipo ŵakawonanga ŵanthu bweka nga ni chuvu kumalundi ghawo. Ŵalongozgi aŵa ŵakaŵayuyuranga ŵanthu ŵanthena mwakuti ŵakaŵachemanga na lizgu Lachihebere lakuti ‛am ha·’aʹrets, kung’anamura kuti “ŵanthu ŵapasi.”
Kweni Yesu wakalongoranga ntchindi, lusungu na chiwuravi kwa munthu waliyose. Ntheura ŵanandi mwa ŵanthu ŵapasi, nanga ni awo ŵakamanyikwanga kuti mbakwananga, ŵakaŵa ŵakunozgeka kupulikizga kwa Yesu. Kasi Yesu wakachitachi apo ŵalara ŵa chisopa ŵakamususkanga chifukwa cha kovwira ŵanthu ŵakuyuyulika aŵa?
Zgoro tikuliwona mu ntharika iyo wakayowoya, iyo yikuyanako na iyo wakayowoya kale mu Kaperenaumu. (Mateyu 18:12-14) Mu ntharika yake, Yesu wakayowoya nga kuti Ŵafarisi mbarunji ndipo mbakuvikilirika mu chiŵaya cha Chiuta. Kweni ŵanthu ŵapasi wakaŵayowoya nga kuti ŵapuluka ndipo mbakuzgeŵa. Yesu wakati:
“Ni munthu nju wa imwe uyo wali na mberere 100, para yimoza yazgeŵa, wangatondeka kusida mberere 99 mu mapopa na kuluta kukapenja yakuzgeŵa m’paka wayisange? Ndipo para wayisanga wakuyiŵika pa viŵeya vyake na kusekelera. Ndipo para wafika ku nyumba, wakuchema ŵabwezi ŵake na ŵazengezgani ŵake pamoza, wakuti kwa iwo, ‘Sekelerani pamoza na ine, chifukwa nayisanga mberere yane iyo yikazgeŵa.’”—Luka 15:4-6.
Kasi fundo ya Yesu yikaŵa yakuti wuli apa? Wakati: “Nkhumuphalirani kuti ndimo kuzamuŵira chimwemwe chikuru kuchanya para wakwananga yumoza wang’anamuka mtima, kuluska ŵarunji 99 awo ŵakukhumbikwira kung’anamuka mtima yayi.”—Luka 15:7.
Ŵafarisi vikwenera kuti vikaŵakhwaska Yesu wati wazunura vya kung’anamuka mtima. Ŵafarisi ŵakajiwonanga kuti mbarunji ndipo ŵakukhumbikwira yayi kung’anamuka mtima. Kumasinda, apo Ŵafarisi ŵanyake ŵakasuskanga Yesu chifukwa chakuti wakarya pamoza na ŵakusonkheska msonkho, Yesu wakaŵazgora kuti: “Nkhizira kuzakachema ŵanthu ŵarunji chara, kweni ŵakwananga.” (Mariko 2:15-17) Ŵafarisi ŵakajiwonanga nga mbarunji ndipo ŵakatondeka kuwona kuti ŵakukhumbikwira kung’anamuka mtima. Ntheura ndiwo ŵakapangiska kuti kuchanya kuŵavye chimwemwe. Kweni pakuŵa chimwemwe chikuru chomene para wakwananga wang’anamuka mtima.
Pakukhozgera fundo yake yakuti kuchanya kukuŵa chimwemwe chikuru para wakwananga wawelera, Yesu wakayowoya ntharika yinyake, wakati: “Ni mwanakazi nju uyo wali na madirakima 10, usange dirakima limoza lazgeŵa, wakuleka kukozga nyali na kuphyera nyumba yake na kupenja makoramakora m’paka walisange? Ndipo para walisanga wakuchema ŵabwezi ŵake na ŵazengezgani ŵake, wakuti, ‘Sekelerani pamoza na ine, chifukwa nalisanga dirakima ilo likazgeŵa.’”—Luka 15:8, 9.
Fundo ya Yesu mu ntharika iyi yikuyana waka na ya mu ntharika ya mberere yakuzgeŵa. Yesu wakati: “Ntheura nkhumuphalirani kuti, ndimo ŵangelo ŵa Chiuta ŵakuŵira na chimwemwe para wakwananga yumoza wang’anamuka mtima.”—Luka 15:10.
Ŵangelo ŵa Chiuta ŵakuŵa ŵakukondwa chomene para ŵakwananga ŵawelera. Fundo iyi njakuzizika chifukwa ŵakwananga awo ŵang’anamuka mtima ŵakuŵa ŵakwenelera Ufumu wa Chiuta kuchanya ndipo ŵazamupika udindo wapachanya kuluska ŵangelo. (1 Ŵakorinte 6:2, 3) Kweni ŵangelo ŵakuchita sanji yayi. Kasi ise tikwenera kuchita wuli usange wakwananga wawelera kwa Chiuta?
Manyani Vinandi
Kasi Ufumu wa Chiuta Ni Vichi?
Ivyo Yesu wakachita apo wakaŵa pa charu chapasi vikulongora ivyo Ufumu wa Chiuta uzamuchita.


text: Salimo. Sumu ya ŵana ŵa Kora.+48 Yehova ni mukuru, ngwakwenelera chomene kulumbikaMu msumba wa Chiuta withu, mu phiri lake lituŵa.2 Phiri la Ziyoni ilo lili kutali kumpoto,Kutumphuka kwake nkhwakutowa, chimwemwe cha charu chose chapasi,+Ndiwo msumba wa Themba Likuru.+3 Mu vigongwe vyake vyakukhora,Chiuta walongora kuti ni malo ghakubisamamo.+4 Pakuti wonani, mathemba ghawungana,*Ghose ghizira pamoza.5 Ghati ghawuwona, ghakazizikika.Mahara ghakaŵamalira ndipo ŵakachimbira chifukwa cha wofi.6 Ghakamba kumbwambwantha penepara,Ghakapulika ulwilwi nga ngwa mwanakazi uyo wakubaba.7 Mukabwangasura ngalaŵa za ku Tarishishi na mphepo ya kumafumiro gha dazi.8 Ivyo tikapulika, sono taviwona tekhaMu msumba wa Yehova wa mawumba, mu msumba wa Chiuta withu.Chiuta wawukhozgenge muyirayira.+ (Selah)9 Tikughanaghanira pa lusungu* lwinu, A Chiuta,+Mukati mu tempile linu.10 Nga umo zina linu liliri, A Chiuta, malumbo ghinu naghoGhakufika ku vigoti vya charu chapasi.+Woko linu lamalyero lazura na urunji.+11 Phiri la Ziyoni+ lisekelere,Misumba* ya Yuda yikondwe, chifukwa cha vyeruzgo vinu.+12 Yendani, muzingilire Ziyoni yose,Mupende vigongwe vyake.+13 Ŵanikani viliŵa vyake vyakukhora.*+Mwendere vigongwe vyake vyakukhora,Mwakuti muphalire miwiro yakunthazi.14 Pakuti Chiuta uyu ni Chiuta+ withu muyirayira swii.Watilongozgenge nyengo zose.*+


text:
MUTU 79
Ŵayuda Ŵakaŵa Pafupi Kuparanyika
IVYO TIKUSAMBIRAKO KU NKHANI ZIŴIRI IZO YESU WAKAYOWOYA
MWANAKAZI WAKUPENDERA WAKACHIZGIKA PA SABATA
Yesu wakayezga kovwira ŵanthu mu nthowa zinandi kuti ŵaghanaghanenge vya kuŵa ŵabwezi ŵa Chiuta. Wakati wamara kuyowoya na ŵanthu awo ŵakaŵa kuwaro kwa nyumba ya Mufarisi, wakasangaso mwaŵi unyake wakuŵawovwilira.
Ŵanyake mwa ŵanthu ŵara ŵakazunura chinthu chinyake chachitima icho chikachitika. Ŵakayowoya kuti Kazembe wa Ŵaroma Pontiyo “Pilato wakakoma Ŵagalileya awo ŵakapelekanga sembe.” (Luka 13:1) Kasi ŵanthu aŵa ŵakang’anamuranga vichi?
Panyake Ŵagalileya ŵara ni awo ŵakakomeka apo Ŵayuda ŵanandi ŵakawukira Pilato wakati watora ndalama mu tempile zakuzengera mugelo utali wakulongozgera maji mu Yerusalemu. Pilato wakwenera kuti wakakolerana na ŵalara ŵa pa tempile kuti watore ndalama zira. Awo ŵakaphaliranga Yesu nkhani iyi ŵakaghanaghananga kuti Ŵagalileya ŵara ŵakakomeka chifukwa chakuti ŵakananga. Kweni Yesu wakasuska fundo iyi.
Yesu wakafumba kuti: “Kasi mukughanaghana kuti Ŵagalileya aŵa ŵakaŵa ŵakwananga chomene kuluska Ŵagalileya ŵanyake wose chifukwa chakuti vinthu ivi vikaŵawira?” Yesu wakazgora yekha, kuti yayi. Ndipo wakasangirapo mwaŵi pa nkhani yira kuti wachenjezge Ŵayuda, wakati: “Namwe muzamufwa mwakuyana waka para mundang’anamuke mtima.” (Luka 13:2, 3) Kufuma apo, Yesu wakazunura soka linyake ilo likwenera kuti likachitika apo mugelo wura ukazengekanga.
Wakafumba kuti: “Kasi mukughanaghana kuti ŵanthu 18 awo chigongwe cha Siloamu chikaŵawira na kuŵakoma, ŵakaŵa ŵakwananga chomene kuluska ŵanthu ŵanyake wose awo ŵakukhala mu Yerusalemu?” (Luka 13:4) Mzinda wura ukwenera kuti ukawonanga nga ŵanthu ŵara ŵakafwa chifukwa cha mauheni ghawo. Apa napo Yesu wakasuska fundo iyi. Wakamanyanga kuti “nyengo na vyakuchitika vyamabuchi” vingawira waliyose, ndipo panyake ndivyo vikachitikira ŵanthu ŵara. (Mupharazgi 9:11) Kweni Yesu wakakhumbanga kuti ŵanthu ŵara ŵasambirepo pa nkhani yira. Yesu wakati: “Namwe muzamufwa mwakuyana waka para mundang’anamuke mtima.” (Luka 13:5) Kweni chifukwa wuli pa nyengo yira Yesu wakayowoyapo chomene pa nkhani iyi?
Wakayowoyapo chomene nkhani yira chifukwa cha kuwona umo ŵanthu ŵa ku malo agha ŵakachitira. Ndipo wakayowoya chiyelezgero ichi: “Munthu munyake wakaŵa na khuni la mkuyu lakupandika mu munda wake wa mpheska, ndipo wakiza kuzakapenja vipambi mu khuni kweni wakasangamo kanthu yayi. Ndipo wakati kwa wakupwelelera munda wa mpheska, ‘Ni vyaka vitatu sono nkhwiza kuzakapenja vipambi mu khuni ili la mkuyu, kweni nindasangemo kanthu. Lidumura! Kasi pali chifukwa chakuti linangenge waka dongo?’ Wakamuzgora kuti, ‘Fumu, mulilekeso dankha chaka chino, nijime musi na kuŵikamo manyoŵa. Usange munthazi lizamupambika vipambi, ntchiwemi, kweni usange chara, muzamulidumulira pasi.’”—Luka 13:6-9.
Vyaka vyakujumpha vitatu, Yesu wakayezgayezga kuti wawovwire Ŵayuda kuŵa na chipulikano. Kweni Ŵayuda ŵachoko waka ndiwo ŵakazgoka ŵasambiri ŵake, ndiwo tingati ŵakaŵa vipambi ivyo wakasanga pa mulimo wake. Sono mu chaka chachinayi cha uteŵeti, Yesu wakakoleska uteŵeti wake. Wakaŵa nga wakujima na kuthira manyoŵa musi mwa khuni la mkuyu, ilo Mbayuda. Wakalimbikira kupharazga na kusambizga mu Yudeya na Pereya. Mbalinga awo ŵakazomera uthenga wake? Ŵayuda ŵachoko waka ndiwo ŵakazomera. Kweni mtundu wose wa Ŵayuda ukakana kung’anamuka mtima, ndipo ukaŵa wakwenelera pharanyiko.
Ŵayuda ŵanandi ŵakakhumba yayi kung’anamuka mtima, ndipo ivi vikawoneka pa zuŵa linyake la Sabata. Pa zuŵa ili, Yesu wakasambizganga mu sunagoge. Wali mu sunagoge, wakawona mwanakazi uyo chiŵanda chikamusuzganga, ndipo wakaŵa wakukokonyara vyaka 18. Yesu wakamulengera lusungu mwanakazi yura, ntheura wakati kwa iyo: “Wamwanakazi, wafwatuka ku ulwari wako.” (Luka 13:12) Yesu wakaŵika mawoko ghake pa iyo. Nyengo yeneyiyo mwanakazi yura wakanyoloka ndipo wakamba kuchindika Chiuta.
Ivi vikakwiyiska chomene mulara wa sunagoge, ndipo wakati: “Pali mazuŵa 6 ghakugwilira ntchito, ntheura mu mazuŵa agha mwizenge na kuzakachizgika, kweni pa zuŵa la Sabata chara.” (Luka 13:14) Mulara wa sunagoge yura wakakana yayi kuti Yesu wali na nkhongono zakuchizgira ŵalwari. Kweni iyo wakasuska ŵanthu chifukwa cha kwiza pa Sabata kuti ŵazakachizgike. Yesu wakayowoyapo, wakati: “Ŵapusikizgi, asi mose pa Sabata mukusutura ng’ombe yinu panji mbunda yinu mu chiŵaya na kuyilongozga kuti yikamwe maji? Kasi ntchakwenelera chara kuti mwanakazi uyu, uyo ni mwana wa Abrahamu, ndiposo uyo Satana wakamukaka vyaka 18, kuti wasutulike ku suzgo ili pa zuŵa la Sabata?”—Luka 13:15, 16.
Awo ŵakasuskanga Yesu soni zikaŵakora, kweni mizinda yikakondwa chomene pakuwona vinthu vikuru ivyo Yesu wakachitanga. Wachali mwenemura mu Yudeya, Yesu wakayowoyaso ntharika ziŵiri za Ufumu, izo wakayowoyapo kale kumanyuma apo wakaŵa mu boti pa Nyanja ya Galileya.—Mateyu 13:31-33; Luka 13:18-21.


text:
MUTU 4
Chifukwa Wuli Tikwenera Kuchindika Ŵamazaza?
“Chindikani ŵanthu ŵa mtundu uliwose.”
1, 2. (a) Ntchivichi icho chikutiŵira chinonono pa nkhani ya mazaza? (b) Kasi tidumbiskanenge mafumbo wuli?
KASI muli kuwonapo umo mwana wakuchitira para ŵamutuma kuchita chinthu icho iyo wandakhumbe? Mungawona mankhwinya agho mwana wakuŵa nagho pa chisko. Wakupulika ivyo ŵapapi ŵake ŵakuyowoya, ndipo wakumanya kuti wakwenera kuchindika mazaza ghawo. Kweni apa wakukhumba yayi kupulikira. Ivyo mwana uyu wakuchita vikulongora waka ivyo tose nyengo zinyake tikuchita.
2 Chikutiŵira chipusu yayi kuchindika ŵamazaza nyengo zose. Kasi nyengo zinyake chikumuŵirani chinonono kuchindika awo ŵali na mazaza pa imwe? Usange ni nthena, muli mwekha yayi. Tikukhala mu nyengo iyo kuchindika ŵamazaza kukuwoneka kuti kukuchepa. Ndipouli, Baibolo likuti tikwenera kuchindika awo ŵali na mazaza pa ise. (Zintharika 24:21) Nakuti usange tikukhumba kukhalilira mu chitemwa cha Chiuta, ntchakuzirwa kuti tichitenge nthena. Kweni mafumbo ghakuŵapo. Chifukwa wuli chikutiŵira chinonono kuchindika ŵamazaza? Chifukwa wuli Yehova wakukhumba kuti ndimo tichitirenge, ndipo ntchivichi chingatovwira kuti tipulikirenge? Paumaliro, ni nthowa wuli izo tingachindikira ŵamazaza?
CHIFUKWA WULI CHIKUŴA CHINONONO KUCHINDIKA ŴAMAZAZA?
3, 4. Kasi kwananga na kuleka kufikapo vikamba wuli, ndipo chifukwa wuli kwananga kwithu kukuchitiska kuti chiŵe chinonono kuchindika ŵamazaza?
3 Mwakudumura, tiyeni tiwone vifukwa viŵiri ivyo chikuŵira chakusuzga kuchindika awo ŵali na mazaza. Chakwamba, ise tili ŵambura kufikapo; chachiŵiri, awo ŵali na mazaza pa ise nawo mbambura kufikapo. Kwananga na kuleka kufikapo vikamba kale chomene, mu munda wa Edeni apo Adamu na Eva ŵakagalukira mazaza gha Chiuta. Ntheura kwananga kukamba chifukwa cha kugaluka. Kufuma pa nyengo yira, tikubabika na mtima wa kugaluka.
4 Pakuti tili ŵakwananga, taŵanandi tikukaŵa yayi kuŵa na mtima wa kunotha na kujikuzga. Ndipo kujiyuyura ni mukhaliro uwo ukusangika bweka yayi. Tikwenera kuwukuzga na kuwusungilira. Tingamba kuŵa ŵamtafu ndiposo ŵakunotha, nanga tingaŵa kuti tateŵetera Chiuta mwakugomezgeka nyengo yitali. Mwachiyelezgero, ghanaghanirani za Kora, uyo wakademelerana mwakugomezgeka na ŵanthu ŵa Yehova mu visuzgo vinandi. Ndipouli, wakadokeranga mazaza ghanandi ndipo wakadangilira pa kugalukira Mozesi, munthu wakuzika chomene mu nyengo yira. (Maŵazgo 12:3; 16:1-3) Ghanaghananiso za Themba Uziya, ilo chifukwa cha kujikuzga likanjira mu tempele la Yehova na kuchita mulimo wakupatulika uwo ukeneranga kuchitika na ŵasembe. (2 Midauko 26:16-21) Ŵanthu aŵa ŵakavifyontha chifukwa cha kugaluka kwawo. Kweni nkharo yawo yiheni ntchikumbusko chakukhumbikwa chomene kwa ise. Tikwenera kukana mtima wa kujikuzga uwo ukuchitiska kuti chiŵe chinonono kuchindika ŵamazaza.
5. Kasi ŵanthu ŵambura kufikapo ŵagwiliskira wuli ntchito uheni mazaza ghawo?
5 Kulwande linyake, ŵanthu ŵambura kufikapo awo ŵali na mazaza ŵapangiska kuti chiŵe chakusuzga ku ŵanthu kuchindika ŵamazaza. Ŵanandi ŵakuwusa uheni panji mwankhaza. Nakuti, mdauko wa ŵanthu ukulongora kuti ŵamazaza ŵanandi ŵakuwusa uheni. (Ŵerengani Mupharazgi 8:9.) Mwachiyelezgero, Sauli wakaŵa munthu muwemi na wakujiyuyura apo Yehova wakamusoranga kuŵa themba. Ndipouli, wakamba kuŵa na mtima wa kunotha ndiposo sanji; ndipo wakamba kutambuzga munthu wakugomezgeka Davide. (1 Samuyeli 9:20, 21; 10:20-22; 18:7-11) Pamanyuma pake, Davide wakazakaŵa themba liwemi chomene mu Israyeli, ndipouli, wakagwiliskira ntchito uheni mazaza ghake apo wakiba muwoli wa Yuraya Muhiti na kumutuma munthu wambura mulandu uyu kukakhala panthazi pa nkhondo kuti wakomeke. (2 Samuyeli 11:1-17) Enya, kuwura kufikapo kukutondeska ŵanthu kuwusa mwakwenelera. Ndipo usange awo ŵakuwusa ŵakuchindika yayi Yehova, vinthu vikunangika chomene. Mulongozgi munyake wa ku Britain wakati walongosora umo ŵapapa ŵanyake ŵa Katolika ŵakambiskira nthambuzgo yikuru, wakalemba kuti para munthu wali na mazaza chomene ndipo wakunanga chomene vinthu. Apo tikughanaghanira fundo izi, tiyeni tidumbiskane fumbo lakuti: Chifukwa wuli tikwenera kuchindika ŵamazaza?
CHIFUKWA WULI TIKWENERA KUCHINDIKA ŴAMAZAZA?
6, 7. (a) Kasi tikuchita vichi chifukwa chakuti tikutemwa Yehova, ndipo chifukwa wuli? (b) Kasi kujilambika kukusazgapo vichi, ndipo tingalongora wuli?
6 Chifukwa chikuru chomene icho tikuchindikira ŵamazaza ntchitemwa, kutemwa Yehova, ŵanthu, ndiposo taŵene. Pakuti tikutemwa Yehova kuluska vyose, tikukhumba kukondweska mtima wake. (Ŵerengani Zintharika 27:11; Mariko 12:29, 30.) Tikumanya kuti muwuso wake, wenelero wake wa kuwusa chilengiwa chose, wasuskika pa charu chapasi kufuma pa chigaluka cha mu Edeni ndiposo kuti ŵanthu ŵanandi ŵali ku chigaŵa cha Satana ndipo ŵakana muwuso wa Yehova. Tili ŵakukondwa kukhozgera muwuso wa Yehova. Para tikuŵazga mazgu gha pa Chivumbuzi 4:11, ghakutitora mtima chomene. Tikumanya makora kuti Yehova ndiyo ni Muwusi wakwenelera wa chilengiwa chose. Tikukhozgera muwuso wa Yehova, tikuzomerezga kuti watiwusenge zuŵa na zuŵa.
7 Ntchindi zanthena zikukhumba kuti tipulikirenge ndiposo kuchita vinthu vinyake. Tili muchanya kupulikira Yehova chifukwa chakuti tikumutemwa. Ndipouli, nyengo zinyake kupulikira kungaŵa kwakusuzga kwa ise. Pa nthena apa, tikwenera kusambira kujilambika, nga ni mwana uyo wazunulika pakwambilira. Tikukumbuka kuti Yesu wakajilambika ku khumbo la Awiske nanga ni para kuchita nthena kukawonekanga kwakusuzga. Wakayowoya kwa Awiske kuti: “Khumbo linu lichitike, lane chara.”
8. (a) Kasi kujilambika ku mazaza gha Yehova kukusazgapo vichi lero, ndipo ntchivichi chikulongora maghanoghano gha Yehova pa nkhani iyi? (b) Ntchivichi chingatovwira kuti tipulikire ulongozgi na kuzomera ntchenyo? (Wonani bokosi lakuti “ Pulika Fundo Ndipo Upokelere Chisambizgo.”)
8 Lero Yehova wakuyowoya na waliyose payekha yayi; wakuyowoya nase kwizira mu Mazgu ghake ndiposo ŵanthu awo ŵakumwimira pa charu chapasi. Ntheura kanandi, tikulongora kujilambika ku mazaza gha Yehova mwa kuchindika ŵanthu awo waŵimika, panji kuŵazomerezga kulutilira kuŵa na mazaza pa ise. Usange tingagalukira ŵanthu aŵa, mwachiyelezgero, mwa kukana kuzomerezga ulongozgi wawo wa mu Malemba, ndikuti tikukwiyiska Chiuta. Apo Ŵaisrayeli ŵakanyunyuta na kugalukira Mozesi, Yehova wakavitora nga kuti ŵagalukira iyo.—Maŵazgo 14:26, 27.
9. Chifukwa wuli kutemwa ŵanyithu kungatichiska kuti tichindikenge ŵamazaza? Pelekani chiyelezgero.
9 Tikuchindikaso ŵamazaza chifukwa cha kutemwa ŵanyithu. Chifukwa wuli? Yelezgerani kuti ndimwe msilikari wa nkhondo. Kuti nkhondo iyi mutonde vikuthemba pakuti msilikari waliyose waŵenge wakukolerana na ŵanyake, wakupulikira, ndiposo kuchindika awo ŵakuŵalongozga. Usange mungadelera awo ŵakumulongozgani mwa kugaluka, ŵasilikari ŵanyinu wose ŵangaŵa pa ngozi. Mbunenesko kuti ŵasilikari ŵa ŵanthu ŵakunanga vinthu vinandi chomene mu charu lero. Ndipouli, Yehova wali na ŵasilikari awo ŵakuchita viwemi pera. Kanandi waka, Baibolo likuchema Chiuta kuti “Yehova wa mawumba.” (1 Samuyeli 1:3) Ndiyo ni Mulongozgi wa vilengiwa vyankhongono vyauzimu. Nyengo zinyake, Yehova wakuyaniska ŵateŵeti ŵake ŵa pa charu chapasi na wumba panji mzinda. (Masalimo 68:11; Ezekiyeli 37:1-10) Usange tingagalukira ŵanthu awo Yehova waŵapa mazaza pa ise, asi ndikuti tingaŵika ŵasilikari ŵanyithu ŵauzimu pa ngozi? Para Mkhristu wagalukira ŵalara, ŵanji mu mpingo nawo ŵangasuzgika. (1 Ŵakorinte 12:14, 25, 26) Para mwana wagaluka, mbumba yose yingasuzgika. Ntheura tikulongora kuti tikutemwa ŵanthu mwa kuŵa na mzimu wa ntchindi ndiposo wakukolerana na ŵanyithu.
10, 11. Kasi khumbo lakuti tisange chandulo likutituma wuli kuti tipulikirenge ŵamazaza?
10 Tikuchindikaso ŵamazaza chifukwa chakuti taŵene tikusanga chandulo para tikuchita nthena. Para Yehova wakutilomba kuti tichindikenge ŵamazaza, kanandi wakuyowoya vyandulo ivyo tingasanga pakuchita nthena. Mwachiyelezgero, wakuphalira ŵana kuti ŵapulikirenge ŵapapi ŵawo mwakuti ŵakhale umoyo utali ndiposo uwemi. (Dotoronome 5:16; Ŵaefeso 6:2, 3) Wakutiphalira kuti tichindikenge ŵalara ŵa mpingo chifukwa para tatondeka kuchita nthena tipwetekekenge mwauzimu. (Ŵahebere 13:7, 17) Ndiposo wakutiphalira kuti tipulikirenge ŵamazaza ŵa charu chifukwa ŵakutivikilira.
11 Mukwenera kuti mukuzomerezga kuti para tamanya chifukwa icho Yehova wakukhumbira kuti tiŵenge ŵakupulikira, tovwirikenge kuti tichindikenge ŵamazaza. Ipo tiyeni tiwone umo tingachindikira ŵamazaza mu vigaŵa vikuruvikuru vitatu.
NTCHINDI MU MBUMBA
12. Kasi Yehova wali kumupa mulimo wuli mfumu mu mbumba, ndipo wangafiska wuli mulimo uwu?
12 Yehova iyomwene ndiyo wakanozga ndondomeko ya mbumba. Pakuŵa Chiuta wambura utimbanizgi, wali kuŵika ndondomeko yiwemi mu mbumba mwakuti yendenge makora. (1 Ŵakorinte 14:33) Wali kupa mfumu mazaza gha kuŵa mutu wa mbumba. Mfumu wakulongora ntchindi kwa uyo ni Mutu wake, Khristu Yesu, mwa kuyezga umo Yesu wakulongozgera mpingo. (Ŵaefeso 5:23) Ntheura mfumu wakwenera kutondeka yayi kufiska milimo yake, kweni wakwenera kuyichita mwawanalume; wangaŵanga wankhaza yayi nesi mukali, kweni wakwenera kuŵa wachitemwa, wakupulikiska, ndiposo walusungu. Wakukumbuka kuti mazaza ghake ngachoko waka, ghakuluska mazaza gha Yehova yayi.
Dada uyo ni Mkhristu wakuyezga udangiliri wa Khristu
13. Kasi muwoli wangafiska wuli mulimo wake wa mu mbumba mu nthowa yakukondweska Yehova?
13 Muwoli wakwenera kuŵa movwiri wa mfumu wake, panji munyake wakumwenelera. Iyo nayo wali kupika mazaza mu mbumba, pakuti Baibolo likuyowoya za “ulongozgi wa anyoko.” (Zintharika 1:8) Kweni mazaza ghake ngakovwira waka mfumu wake. Muwoli uyo ni Mkhristu wakulongora ntchindi ku mazaza gha mfumu wake mwa kumovwira kufiska mulimo wake pakuŵa mutu wa mbumba. Wakumuyuyura yayi, kumuchitiska kuti wenderenge vyake yayi, nesi kumupoka mazaza. Kweni wakumovwira na kukolerana nayo. Para ivyo mfumu wake wasankha vindamukondweske, wangayowoyapo maghanoghano ghake mwantchindi, kweni wakujilambika nipera. Usange mfumu wake ngwambura kupulikana, wangasangana na masuzgo ghanyake. Ndipouli, nkharo yake ya kujilambika yingakopa mfumu wake kuti wapenje Yehova.
14. Kasi ŵana ŵangakondweska wuli ŵapapi ŵawo ndiposo Yehova?
14 Ŵana ŵakukondweska mtima wa Yehova para ŵakupulikira awiskewo na anyinawo. Kweniso ŵakuchindika na kukondweska ŵapapi ŵawo. (Zintharika 10:1) Mu mbumba iyo mupapi njumoza, ŵana ŵangalondezga fundo yakuyana waka ya kupulikira, pakumanya kuti mupapi wawo wangakhumbikwira chomene wovwiri wawo ndiposo kukolerana nawo. Mu mbumba izo waliyose wakufiska mulimo uwo Chiuta wali kumupa, mukuŵa mtende na chimwemwe. Ichi chikuchindika uyo Wakambiska mbumba zose, Yehova Chiuta.
NTCHINDI MU MPINGO
15. (a) Kasi tingalongora wuli kuti tikuchindika mazaza gha Yehova mu mpingo? (b) Kasi ni fundo wuli izo zingatovwira kuti tipulikirenge awo ŵakulongozga? (Wonani bokosi lakuti “ Pulikirani Awo Wakumulongozgani.”)
15 Yehova wimika Mwana wake kuŵa Mutu wa mpingo Wachikhristu. (Ŵakolose 1:13) Yesu nayo wapeleka mulimo kwa “muzga wakugomezgeka na wavinjeru” kuti wapwelelere umoyo wauzimu wa ŵanthu ŵa Chiuta pa charu chapasi. (Mateyu 24:45-47) Wupu Wakulongozga wa Ŵakaboni ŵa Yehova ndiyo ni “muzga wakugomezgeka na wavinjeru.” Nga umo vikaŵira mu mipingo yakwambilira Yachikhristu, lero napo ŵalara ŵakupokera usambizgi na ulongozgi kufuma ku Wupu Wakulongozga, kwali mwakudunjika panji kwizira mu ŵimiliri ŵake, nga mbalaŵiliri ŵakwendakwenda. Para ise waliyose payekha tikuchindika mazaza gha ŵalara, ndikuti tikupulikira Yehova.
16. Kasi ŵalara ŵakwimikika na mzimu utuŵa mu nthowa wuli?
16 Ŵalara na ŵateŵeti ŵakovwira mbambura kufikapo. Nawoso ŵakupuvya, umo tose tikuchitira. Kweni, ŵalara ni “vyawanangwa mu ŵanthu” awo ŵapelekeka kuti wovwire mpingo kuti uŵe wakukhora mwauzimu. (Ŵaefeso 4:8) Ŵalara ŵakwimikika na mzimu utuŵa. (Milimo 20:28) Mu nthowa wuli? Vili nthena pakuti ŵanalume aŵa ŵakwenera kufiska dankha vyakukhumbikwa ivyo vili kulembeka mu Mazgu gha Chiuta ghakulembeka mwakukhuŵilizgika na mzimu. (1 Timote 3:1-7, 12; Tito 1:5-9) Kweniso, ŵalara awo ŵakusanda usange ŵabali aŵa ŵakukwaniska nadi vinthu ivi, ŵakufwilirapo kulomba ulongozgi wa mzimu utuŵa wa Yehova.
17. Pakuchita milimo yinyake ya mpingo, chifukwa wuli ŵanakazi Ŵachikhristu nyengo zinyake ŵakuvwara chinthu ku mutu?
17 Pa mpingo, vingachitika nyengo zinyake kuti palije mulara panji muteŵeti wakovwira kuti wachite mulimo unyake, nga nkhuchitiska ungano wakunozgekera uteŵeti wa m’munda. Para vyaŵa nthena, mubali munyake wakubatizika wangachita mulimo uwu. Usange mubali palije, mudumbu wakukhwima mwauzimu wangachita mulimo uwu. Ndipouli, usange mwanakazi wakuchita mulimo uwo weneranga kuchitika na mwanalume wakubatizika, wakuvwara chinthu ku mutu. * (1 Ŵakorinte 11:3-10) Ichi chikupeleka mwaŵi wa kuchindikira ndondomeko ya Yehova ya udangiliri, mu mbumba na mu mpingo wuwo.
KUCHINDIKA ŴAMAZAZA ŴA CHARU
18, 19. (a) Kasi mungalongosora wuli fundo izo zikusangika pa Ŵaroma 13:1-7? (b) Kasi tikulongora wuli kuti tikuchindika ŵamazaza ŵa charu?
18 Ŵakhristu ŵaunenesko ŵakudemelera na mtima wose ku fundo iyo yikuyowoyeka pa Ŵaroma 13:1-7. (Ŵerengani.) Para mukuŵazga mavesi agha, mungawona kuti “ŵamazaza” awo ŵakuyowoyeka ni maboma gha charu. Peneapo Yehova wachali kuzomerezga maboma agha kuŵapo, ghakuchita milimo yakuzirwa, kusungiska bata ndiposo kupeleka vinthu vinyake vyakukhumbikwa. Tikulongora kuti tikuchindika ŵamazaza aŵa mwa kupulikira malango. Tikuwoneseska kuti tapeleka msonkho uliwose uwo tikwenera kupeleka, kulemba makora mafomu ghalighose panji vikalata ivyo boma lingakhumba, ndiposo kukolerana na malango ghalighose ghakukhwaska ise, mbumba zithu, malonda, panji ivyo tili navyo. Kweni tikujilambika yayi ku ŵamazaza ŵa charu usange ŵakukhumba kuti tileke kupulikira Chiuta. M’malo mwake, tikuzgora nga umo ŵakachitira ŵapositole ŵakale kuti: “Tikwenera kupulikira Chiuta nga muwusi m’malo mwa ŵanthu.”—Milimo 5:28, 29; wonani bokosi lakuti “ Kasi Nkhwenera Kupulikira Mazaza gha Njani?”
19 Tikulongoraso kuti tikuchindika ŵamazaza ŵa charu kwizira mu nkharo yithu. Nyengo zinyake, tingachita vinthu mwakudunjika na ŵalara ŵa boma. Mpositole Paulosi wakachitapo vinthu na ŵawusi nga ni Themba Herode Agripa ndiposo Kazembe Fesito. Ŵanthu aŵa ŵakatimbanizga chomene vinthu, kweni Paulosi wakayowoya nawo mwantchindi. (Milimo 26:2, 25) Nase tikuyezga Paulosi, kwali munthu uyo tikuyowoya nayo wali na udindo ukuru panji ni mpolisi. Pa sukulu, Ŵakhristu ŵawukirano ŵakuyezgayezga kulongora ntchindi zakuyana waka ku ŵasambizgi ŵawo, ku ŵalaraŵalara ŵa pa sukulu ndiposo awo ŵakugwira ntchito pa sukulu. Kweni tikuchindika waka awo ŵakuzomerezga vigomezgo vithu yayi; tikuŵaso ŵantchindi para tikuchita vinthu na awo ŵakususka Ŵakaboni ŵa Yehova. Nadi, wose ŵambura kupulikana ŵakwenera kuwona kuti ndise ŵantchindi.
20, 21. Kasi ni vitumbiko wuli vinyake ivyo tingasanga chifukwa cha kuchindika ŵamazaza?
20 Tingaŵanga ŵakaka yayi pakulongora ntchindi. Mpositole Petrosi wakalemba kuti: “Chindikani ŵanthu ŵa mtundu uliwose.” (1 Petrosi 2:17) Para ŵanthu ŵamanya kuti tikuŵachindika chomene, ŵangatoreka mtima. Kumbukani kuti ntchindi zikusoŵa chomene mazuŵa ghano. Ipo para tikulongora ntchindi, ni nthowa yimoza iyo tikulondezgera languro la Yesu lakuti: “Ungweru winu uŵale panthazi pa ŵanthu, mwakuti ŵawone milimo yinu yiwemi na kupeleka uchindami kwa Awiskemwe ŵakuchanya.”
21 Mu charu cha chisi ichi, ŵanthu ŵa mitima yiwemi ŵakuguzikira ku ungweru wauzimu. Ntheura para tikulongora ntchindi mu mbumba, mu mpingo, ndiposo mu vinthu vya charu, tingakopa ŵanji na kuŵachitiska kuti ŵendenge mu ungweru pamoza na ise. Ichi chingaŵa chinthu chakukondweska nadi. Kweni nanga ichi chingatondeka kuchitika, tili ŵakusimikizga za chinthu chimoza. Para tikuchindika ŵanthu, Yehova Chiuta wakukondwa ndipo vikutovwira kuti tikhalilire mu chitemwa chake. Kasi yilipo njombe iyo yingaluska iyi?
^ ndime 17 Mutu wakuti “Mphawuli ndipo Chifukwa Wuli Ntchakukhumbikwa Kuvwara Chinthu ku Mutu?” uwo uli ku Vyakusazgirapo, ukulongosora nthowa zichoko waka zakulondezgera fundo iyi.


text:
Moto wakufuma kwa Yehova wakoma Nadabu na Abihu (1-7)
Dango la ŵasembe pa nkhani ya kumwa na kurya (8-20)
10 Nadabu na Abihu,+ ŵana ŵa Aroni, waliyose wakatora kajonjo kake na kuŵikamo moto na vyakununkhira.+ Ŵakamba kupeleka moto wambura kuzomerezgeka+ pamaso pa Yehova, uwo wakaŵaphalirapo yayi.2 Ntheura moto ukafuma kwa Yehova na kuŵamyangura,+ ŵakafwira pamaso pa Yehova.+3 Mozesi wakati kwa Aroni: “Ichi ndicho Yehova wayowoya: ‘Nituŵiskikenge na awo ŵali pafupi nane,+ ndipo nichindikikenge panthazi pa ŵanthu wose.’” Kweni Aroni wakakhala chete.4 Mozesi wakachema Mishayeli na Elizafani, ŵana ŵa Uziyeli,+ dada muchoko wa Aroni, wakati kwa iwo: “Zani kuno, fumiskani ŵabali ŵinu aŵa mu malo ghatuŵa, mulute nawo kuwaro kwa msasa.”5 Ntheura ŵakiza na kuŵatembezera kuwaro kwa msasa uku ŵali mu minjilira yawo, nga umo Mozesi wakaŵaphalilira.6 Mozesi wakati kwa Aroni na ŵana ŵake ŵanyake Eliyazara na Itamara: “Mungalekanga yayi kupwelelera mitu yinu, ndipo mungapaluranga yayi malaya ghinu,+ kuti muleke kufwa, kweniso kuti Chiuta waleke kukwiyira wumba wose. Ŵabali ŵinu, ŵa nyumba yose ya Israyeli, ndiwo ŵaŵatengerenge awo Yehova waŵakoma na moto.7 Mungafumangapo yayi pa mulyango wa chihema chakukumanamo kuti muleke kufwa, chifukwa mafuta agho Yehova wamuphakazgani ghali pa imwe.”+ Ntheura ŵakachita umo Mozesi wakayowoyera.8 Yehova wakati kwa Aroni:9 “Para mukwiza mu chihema chakukumanamo,+ iwe na ŵana ŵako, mungamwanga yayi vinyo panji chakumwa chilichose chakuloŵezga, kuti muleke kufwa. Ili ni dango lamuyirayira mu miwiro yinu.10 Nayowoya ichi kuti mupambaniskenge pakati pa chinthu chakupatulika na chakunangika, kweniso chinthu chakufipirwa na chakutowa,+11 ndiposo kuti musambizge Ŵaisrayeli malango ghose agho Yehova wali kuyowoya kwa iwo kwizira mwa Mozesi.”+12 Mozesi wakayowoya na Aroni na ŵana ŵake awo ŵakakhalapo, Eliyazara na Itamara, kuti: “Torani sembe ya vyamuminda iyo yakhalapo pa sembe zakupeleka kwa Yehova zakotcha pa moto, murye yambura nthukumusi pafupi na jotchero,+ chifukwa ntchinthu chakupatulika chomene.+13 Mulyere mu malo ghatuŵa,+ chifukwa ntchigaŵa chako na chigaŵa cha ŵana ŵako kufuma pa sembe zakupeleka kwa Yehova zakotcha pa moto. Pakuti ndimo naphalilikira.14 Kweniso nganga ya sembe yakuzungunya na chigha cha chigaŵa chakupatulika+ mulyere mu malo ghakutowa, iwe, ŵana ŵako ŵanalume na ŵanakazi,+ chifukwa vinthu ivi vyapika kuŵa chigaŵa chako na chigaŵa cha ŵana ŵako kufuma pa sembe zawenenawene za Ŵaisrayeli.15 Ŵizenge na chigha cha chigaŵa chakupatulika na nganga ya sembe yakuzungunya pamoza na mafuta ghakotcha pa moto, kuti ŵavizungunye uku na uko kuŵa sembe yakuzungunya pamaso pa Yehova. Ichi chiŵenge chigaŵa chamuyirayira cha iwe na ŵana ŵako,+ nga umo Yehova wayowoyera.”16 Mozesi wakapenjapenja mbuzi ya sembe ya kwananga,+ ndipo wakasanga kuti yawotcheka. Ntheura wakakwiyira Eliyazara na Itamara, ŵana ŵa Aroni awo ŵakakhalapo, wakati:17 “Kasi mwangulekerachi kurya sembe ya kwananga mu malo ghatuŵa,+ pakuti ntchinthu chakupatulika chomene, icho chapika kwa imwe kuti muyeghe ubudi wa wumba na kuwuphepiskira pamaso pa Yehova?18 Wonani, ndopa zake zindanjizgike mu malo ghatuŵa.+ Mphanyi mwanguyilyera mu malo ghatuŵa, umo ine nkhaphalilikira.”19 Aroni wakati kwa Mozesi: “Wona, muhanya uno ŵapeleka sembe yawo ya kwananga na sembe yawo yakotcha pamaso pa Yehova,+ kweni vinthu ivi vyanichitikira. Kasi niryenge sembe ya kwananga muhanya uno, mphanyi Yehova wangukondwa navyo?”20 Mozesi wakati wapulika ichi, wakakhorwa.


text:
1Na lono wali weza behi na Yelusalemi, wakafika ku Betifage na ku Betaniya, behi ne Litunda lye Mizeyituni. Baho yakawatuma wejete wa muli wejizwa wakwe, 2yakawatya, “Bitenyi ku citumbi cono cili kumwande yenyu. Na kolo mukwinjila mumo, mokwagana nyana ya ndogowe mbopwe, yono yikali netumamilwa na munhu. Ale, muyiwopolelaje muyilete. 3Hono munhu yunji yamuwuzenyi, ‘Alu so cici mukunoza nhavivyo? “Muteze,” Umuwaha yakuyisaka, ninga kanyhi koyigomola bahano musunho.’ ” 4Ale, nawo wakabita, wakayagana nyana monga ye ndogowe mu nzila mbopwe ha mulango. Nawo lono wayiwopolaga, 5wanhu wanji wono wali wemile baho, wakawawuza wakutya, “Alu so cici mukuyiwopola nyana yiyo ye ndogowe?” 6Nawo wejizwa wakapitula nha vyono wali walonjeywe na Yesu, nawo wakawaleka wabite. 7Wakamutegulila Yesu yiyo nyana ye ndogowe. Wakatandika myenda yawo mucanyha ya yiyo nyana ye ndogowe, nayo Yesu yakekala mucanyha yayo. 8Ne wanhu wenji wakatandika myenda yawo mu nzila, wanji nawo wakatandika manhambi ge mabici gono watema mu migunda. 9Ne wanhu wose wono wali walongoleye, na wawalya wono watyatyaga mu nyuma, wakazoza wakutya, “Yalumbwe Mulungu! Mumoti yuyo mono yakuziza mwi'tagwa lyo Muwaha! 10Nha wumoteswe u wutemi wono wukuza wa Dawudi usogo yetu. Yalumbwe Mulungu kucanyha ku wulanga!” 11Nayo Yesu yali yeza kwinjila mwi'kaya lya Yelusalemi, yakabita sunga ko ku Nyumba yo Mulungu, yakavilanga vinhu vyose. Ninga vyono cali ceza cinyamihe, yakabita ku Betaniya hamonga na wawalya we likumi na wejete. 12Ne mitondo yaco, lono walawaga ku Betaniya, Yesu yakadabuka. 13Baho, yakawuwonela cidaha u mukuyu wono wali wudedewaye mahamha menji. Yakawubitila ho yawone hono wuwe wina mikalo yo yose. Nayo yaza kuwuficila, yakawagana wusina hamba mukalo wo wose, langa mahamha gali wene du, hambi nha cali cikali sinaficila i cipango co mukuyu kulela mikalo. 14Baho yakawutya mukuyu, “Hasina munhu mono kolya kanyhi mikalo yako sunga cibitilila.” Nawo iwejizwa wakwe wakazihulika i zinghani zizo. 15Ale, wakafika ku Yelusalemi. Yesu yakenjila mu Nyumba yo Mulungu, yakanza kuwawinjila kunze i wanhu wono waguzaga no kugula vinhu mumo. Yakazigwisanga izimeza za wawalya wono wakawaga zipesa, ne magoda ga wawalya wono waguzaga zinziwa. 16Hamba si yamukombola munhu wo wose yakole mu Nyumba yo Mulungu yadinghuye cinji. 17Hanyuma yakawejiza, yakutya, “Yandikwa, ‘Nyumba yangu yocemwa nyumba yo wulombelo kuli makungugo gose! Ninga 'nye mwayinoza mhango ye wahizi!’ ” 18Nawo Iwakohani wawaha ne wejizi wo Wulajilize, wali weza kuzihulika zizo, wakanza kulondola nzila yo kumongomezeza. Ninga hamba nhavivyo wamogopa, ku soko i lipuga lye wanhu likezina muno so mejizo gakwe. 19Na lono yali yeza kuwa cinyamihe, Yesu ne wejizwa wakwe wakawuka mwi'kaya. 20Nawo lono wapulutaga, hakali mitondo muno, wakawuwona mukuyu wuwulya wanyala wose, sunga ne milela yayo. 21Nayo Petelo yakawukumbucila, yakamutya Yesu, “Mwijizi, langa ta! Umukuyu wuwulya wono wawulijita, wanyala!” 22Yesu yakawatya, “Mwihuwilenyi Mulungu. 23Nghumulonjelenyi mbeka vyono, hono munhu yalilonjele litunda lili yatye, ‘Wukulice wutagwe mwi'lenga!’ Hono yalonje kuno yasina mahwele mu nhumbula yakwe, langa yehuwiye vyono zose zono yalonjile zonozeka, heya kotendelwa inghani yiyo. 24Holeka nghumutyenyi, lono mukulomba no kusaka cinji, mwihuwile du vyono mwakondya kupegwa, nanye mozituga. 25Kolo mukwima no kulomba, muwanenelaje wose wono wamusutizyenyi nghani yo yose, nayo u Sogo yenyu mono yali ku wulanga ho komunenelenyi nanye i masutya genyu. [ 26Ninga hono mulece kuwanenela wanji i masutya gawo, hambo sogo yenyu mono yali ku wulanga sikomunenelenyi nanye imasutya genyu yaye.]” 27Wakafika kanyhi ku Yelusalemi. Na lono Yesu yajenda jendaga mu Nyumba yo Mulungu, Iwakohani wawaha, ne wejizi wo Wulajilize, ne wanyamhala, wakamubitila, 28wakamuwuza, wakumutya, “Alu mwene wukuzinoza zinghani zizi ko wulajilizeci? Alo nani mono yakupelile u wulajilize wo kuzinoza zinghani zizi?” 29Nayo Yesu yakawatya, “Nane nomuwuzenyi nghani monga, hono mumhitule, ale, nane ho nomulonjelenyi vyono ko wulajilizeci holeka nghuzinoza zinghani zizi. 30Wulenyi, ma, u wulajilize wa Yohana wo kubaputiza walawa ku wulanga hamba kuli wanhu? Ta, mhitulenyi.” 31Nawo wakanza kwiwanganila weneco wose, wakutya, “Hono citye, ‘Walawa ku wulanga.’ Nayo kociwuza yatye, ‘Alu so cici simwamwihuwila?’ 32Na hono citye, ‘Walawa kuli wanhu!’ ” Wakogopa i lipuga lye wanhu, hambi wose nha wali wehuwiye vyono Yohana yali muwizi mbeka. 33Holeka wakamupitula Yesu wakatya, “Ase sicimanyile.” Nayo Yesu yakawatya, “Alu hamba na nene kumbe sinomulonjelenyi vyono ko wulajilizeci holeka nghuzinoza i zinghani zizino.”
Copyright
Learn More


text: 15 Pa nyengo yira, Mozesi na Ŵaisrayeli ŵakimbira Yehova sumu iyi:+“Lekani niyimbire Yehova, pakuti wakwezgeka chomene.+Waponya mu nyanja hachi na wakukwerapo wake.+2 Ya* ni nkhongono zane na lusoko lwane, pakuti wazgoka chiponosko chane.+Uyu ni Chiuta wane, ndipo nimulumbenge.+ Ni Chiuta wa adada,+ nimukwezgenge.+3 Yehova ntchinkhara pa nkhondo.+ Zina lake ni Yehova.+4 Waponya mu nyanja magileta gha Farawo na ŵasilikari ŵake,+Ŵasilikari ŵake ŵakusoleka ŵabira mu Nyanja Yiswesi.+5 Vimaji vyakututuka vikaŵabenekelera. Ŵakabira pasi nga ni libwe.+6 A Yehova, woko linu lamalyero ndankhongono chomene,+A Yehova, woko linu lamalyero likuvikita mulwani.7 Chifukwa cha ukuru winu, mukuponya pasi awo ŵakwimikana namwe,+Mukutumizga ukali winu wakugolera, ndipo ukuŵanyekeska nga ntchipundwe.8 Na mvuchi wa mu mphuno zinu, maji ghakawunjikana pamoza,Ghakimilira nga ntchiliŵa,Vimaji vikawunjikana pakati pa nyanja.9 Mulwani wakati: ‘Niŵalondenge! Namuŵasanga!Namugaŵa katundu wawo m’paka nikhorwe!*Nisolorenge lupanga lwane! Woko lane lamuŵathereska!’+10 Mukaphuta mvuchi winu ndipo nyanja yikaŵabenekelera,+Ŵakabira nga ni muthovu* mu maji ghankhongono.11 A Yehova, ni njani pakati pa ŵachiuta uyo wali nga ndimwe?+Ni njani uyo wali nga ndimwe, pakulongora utuŵa ukuru?+Ndimwe ŵakwenelera kumopani na kumwimbirani sumu zamalumbo, ndimwe mukuchita vyakuzizwiska.+12 Mukanyoloska woko linu lamalyero, ndipo charu chikaŵamira.+13 Na lusungu* lwinu, mwalongozga ŵanthu awo mwaŵawombora.+Na nkhongono zinu, muŵalongozgerenge ku malo ghinu ghatuŵa uko mwamukhala.14 Ŵanthu ŵazamupulika,+ ndipo ŵazamunjenjemera,Ŵanthu ŵa ku Filisitiya ŵazamupulika vyakuŵinya.*15 Pa nyengo iyo, mafumu gha ku Edomu ghazamuwopa,Ndipo ŵawusi ŵankhongono* ŵa ku Mowabu ŵazamumbwambwantha.+Ŵanthu wose ŵa mu Kenani mitima yizamusongonoka.+16 Chitenthe na wofi vizamuŵawira.+Chifukwa cha ukuru wa woko linu, ŵazamukhala waka chete nga ni libwe,M’paka ŵanthu ŵinu ŵajumphe, A Yehova,M’paka ŵanthu awo mukapanga+ ŵajumphe.+17 Mwizenge nawo na kuŵapanda mu phiri la chiharo chinu,+Malo agho muli kunozga kuti mukhalengemo, A Yehova,Malo ghakupatulika, agho ghali kwimikika na mawoko ghinu, A Yehova.18 Yehova wawusenge nga ni themba muyirayira swii.+19 Mahachi gha Farawo pamoza na magileta ghake gha nkhondo na ŵakukwera pa mahachi ŵakati ŵanjira mu nyanja,+Yehova wakawezgerapo maji gha mu nyanja ndipo ghakaŵabenekelera,+Kweni Ŵaisrayeli ŵakenda pakomira pakati pa nyanja.”+20 Penepapo Miriyamu ntchimi, mudumbu wa Aroni, wakatora kang’oma mu woko lake, ndipo ŵanakazi wose ŵakamulondezga na tung’oma na kuvina.21 Miriyamu wakimba mwakukoŵerana na ŵanalume kuti:“Yimbirani Yehova, chifukwa wakwezgeka chomene.+Waponya mu nyanja hachi na wakukwerapo wake.”+22 Pamasinda, Mozesi wakalongozga Israyeli kufuma pa Nyanja Yiswesi na kuluta mu mapopa gha Shura. Ŵakenda mazuŵa ghatatu mu mapopa, kweni ŵakasangamo maji yayi.23 Ŵakati ŵafika ku Mara,*+ ŵakatondeka kumwa maji gha ku Mara chifukwa ghakaŵa ghakuŵaŵa. Lekani wakathyapo zina lakuti Mara.24 Ntheura ŵanthu ŵakamba kudinginyikira* Mozesi,+ kuti: “Kasi timwengechi?”25 Mozesi wakalira kwa Yehova,+ ndipo Yehova wakamulongora khuni. Mozesi wakati waponya khuni ili mu maji, maji ghakazgoka ghawemi.Penepapo Chiuta wakaŵaŵikira dango na chakuwonerapo cha cheruzgo, ndipo wakaŵayezga.+26 Iyo wakati: “Usange mupulikirenge nadi mazgu gha Yehova Chiuta winu na kuchita icho ntchakunyoloka mu maso ghake ndiposo kuthya khutu linu ku malango ghake na kusunga ulongozgi wake wose,+ nthenda izo nkhakhizgira pa Ŵaeguputo+ nizenge nazo chara pa imwe, chifukwa ine Yehova, nkhumuchizgani imwe.”+27 Pamanyuma, ŵakafika ku Elimu uko kukaŵa visimi 12 vya maji na makuni 70 gha mikama. Ndipo ŵakajintha mahema ghawo pafupi na maji.


text: 27 Yotamu+ wakaŵa themba wali na vyaka 25, ndipo wakawusa vyaka 16 mu Yerusalemu. Zina la anyina likaŵa Yerusha mwana wa Zadoki.+2 Wakachita vyakwenelera pamaso pa Yehova, nga umo wiske Uziya wakachitira,+ kuti waka wakanjiramo yayi mu tempile la Yehova.+ Kweni ŵanthu ŵakaŵa kuti ŵachali kuchita vinthu viheni.3 Wakazenga chipata chakunena cha nyumba ya Yehova,+ ndipo wakazengapo chomene pa linga la Ofeli.+4 Wakazengaso misumba+ mu chigaŵa cha mapiri gha Yuda,+ na malo ghakukhora+ kweniso vigongwe+ mu nkhorongo.5 Wakarwa nkhondo na themba la Ŵaamoni+ ndipo paumaliro wakaŵathereska, mwakuti mu chaka chira Ŵaamoni ŵakamupa matalente* gha siliva 100, tirigu wakukwana makoro* 10,000 na balere wakukwana makoro 10,000. Ŵaamoni ŵakamupaso vinthu ivi mu chaka chachiŵiri na chachitatu.+6 Ntheura Yotamu wakalutilira kuŵa wankhongono, pakuti wakakhozga* nthowa zake pamaso pa Yehova Chiuta wake.7 Mdauko unyake wose wa Yotamu, nkhondo zake zose kweniso nthowa zake zose, vili kulembeka mu Buku la Mathemba gha Israyeli na Yuda.+8 Wakaŵa themba wali na vyaka 25, ndipo wakawusa vyaka 16 mu Yerusalemu.+9 Yotamu wakagona na ŵasekuru ŵake, ŵakamusunga mu Msumba wa Davide.+ Mwana wake Ahazi wakaŵa themba mu malo ghake.+